








Informatīvais ziņojums
"Par valsts pārvaldes Vienotā pakalpojumu centra izveides progresu laika periodā no 2025. gada 1. decembra līdz 2026. gada 30. jūnijam"










2026


Saturs

Kopsavilkums	3
1.	Cilvēkresursu vienotās pārvaldības sistēmas ieviešanas progress	3
1.1.	Sasniegtie rezultatīvie rādītāji un ieguvumi	4
1.2.	Turpmākās aktivitātes un rezultātu ilgtspējas nodrošināšana	6
2.	Mācīšanās un attīstības sistēmas ieviešanas progress	8
2.1.	Sasniegtie rezultatīvie rādītāji un ieguvumi	9
2.2.	Turpmākās aktivitātes un rezultātu ilgtspējas nodrošināšana	9
3.	Valsts kases projektu ieviešanas progress	10
3.1.	Investīcijas 2.1.2.1.i. Valsts kases projekta ieviešanas progress pārskata periodā	11
3.2.	Investīcijas 2.1.2.1.i. Valsts kases projekta izpilde un sasniegtie rezultāti	14
3.3.	Turpmākā resoru centralizācija VPC	17
3.4.	Riski un riskus mazinošie pasākumi	26
Pielikums	28




[bookmark: _Toc240899103]Kopsavilkums
Informatīvais ziņojums ir sagatavots atbilstoši Ministru kabineta 2024. gada 16. jūlija sēdes protokollēmuma (prot. Nr. 29 82. §) "Informatīvais ziņojums "Par valsts pārvaldes Vienotā pakalpojumu centra izveides progresu laika periodā no 2023. gada 1. jūlija līdz 2024. gada 30. jūnijam"" 3. punktā dotajam uzdevumam – Valsts kancelejai turpmāk reizi pusgadā iesniegt izskatīšanai Ministru kabinetā informāciju par konceptuālajā ziņojumā "Par vienotā pakalpojumu centra izveidi valsts pārvaldē" ietverto pasākumu īstenošanas gaitu.
Vienotā pakalpojumu centra (turpmāk – VPC) izveidē ir iesaistītas trīs iestādes, kas īsteno savstarpēji saistītus projektus. Valsts kanceleja ievieš vienotu sistēmu cilvēkresursu vadības procesu nodrošināšanai un stratēģiskajai pārvaldībai, bet Valsts administrācijas skola (turpmāk  ̶  VAS) – vienotu sistēmu mācīšanās un attīstības procesu pārvaldībai. Savukārt Valsts kase ievieš vienotus risinājumus finanšu grāmatvedības un personāla lietvedības, budžeta plānošanas un finanšu vadības procesu pārvaldībai, kā arī īsteno ministriju un to padotības iestāžu grāmatvedības speciālistu centralizāciju VPC. Par katras iestādes pārvaldībā esošajiem projektiem ir sniegts individuāls progresa pārskats šī informatīvā ziņojuma turpmākajās nodaļās.
Informatīvajā ziņojumā sniegta informācija par laikposmā no 2025. gada 1. decembra līdz 2026. gada 30. jūnijam veiktajām aktivitātēm VPC izveidē valsts pārvaldē, identificētajiem riskiem un priekšlikumiem to mazināšanai. Pārskata periodā ir pabeigta visu trīs savstarpēji saistīto VPC projektu pamatrisinājumu ieviešana un sasniegti projektos noteiktie Atveseļošanas un noturības mehānisma (turpmāk – ANM) mērķi un rezultatīvie rādītāji. Turpmākā darbība būs vērsta uz ieviesto risinājumu paplašināšanu, savstarpējo integrāciju pilnveidi un sasniegto rezultātu ilgtspējas nodrošināšanu. Informatīvais ziņojums ir papildināts ar pielikumu, kurā ietverts VPC izveides rīcības plāns un informācija par tā punktu izpildi. Lai gan atsevišķu rīcības plāna punktu izpilde ir kavējusies, pašlaik nav konstatētas būtiskas novirzes no kopējās rīcības plāna izpildes.

1. [bookmark: _Toc240899104]Cilvēkresursu vienotās pārvaldības sistēmas ieviešanas progress
Pārskata periodā ir sasniegti Eiropas Savienības ANM plāna investīcijas 2.1.2.1.i. "Pārvaldes centralizētās platformas un sistēmas" projekta Nr. 2.1.2.1.i.0/1/23/I/VARAM/007 "Cilvēkresursu vienotās pārvaldības sistēmas ieviešana" (turpmāk – investīcijas 2.1.2.1.i Valsts kancelejas projekts) ietvaros noteiktie mērķi un ieviesta Cilvēkresursu vienotās pārvaldības sistēma (turpmāk — CVPS). Līdz 2026. gada 30. jūnijam Valsts kanceleja ir noslēgusi 22 starpresoru vienošanās par CVPS izmantošanu un CVPS pievienotas 23 valsts tiešās pārvaldes iestādes, aptverot četrus pilnus resorus — Ekonomikas ministrijas, Klimata un enerģētikas ministrijas, Zemkopības ministrijas un Valsts kancelejas resoru. CVPS lietotāju skaits sasniedzis 8 255 valsts tiešajā pārvaldē nodarbinātos jeb 18,5 % no kopējā valsts tiešajā pārvaldē nodarbināto skaita. Projektā noteiktais sasniedzamais rādītājs bija vismaz 15 %, līdz ar to šis rādītājs ir sasniegts.
Iestāžu pievienošana CVPS tika organizēta resoru līmenī, lai vienlaikus visa resorā tiktu ieviesti vienoti procesi, sistēmas konfigurācijas un turpmākās izmaiņas notiktu vienlaicīgi visās attiecīgā resora iestādēs. Šāda pieeja samazina nepieciešamību katrai iestādei veidot atsevišķus risinājumus un nodrošina konsekventāku sistēmas ieviešanu un pārmaiņu vadību. Lai gan ANM projekta mērķi ir sasniegti, CVPS ieviešana un attīstība turpinās. Paredzēta pakāpeniska pārējo valsts tiešās pārvaldes resoru un iestāžu pievienošana, sistēmas funkcionalitātes pilnveidošana, integrāciju attīstība un pastāvīga uzturēšanas modeļa nostiprināšana.
2026. gada 19. martā Saeima pieņēma grozījumus Valsts civildienesta likumā, papildinot to ar 5.1 pantu "Valsts pārvaldes cilvēkresursu pārvaldības un mācību un attīstības pakalpojumi". Grozījumi stājās spēkā 2026. gada 10. aprīlī un paredz, ka VPC ietvaros Valsts kanceleja sniedz cilvēkresursu pārvaldības pakalpojumus, savukārt VAS — mācību un attīstības pakalpojumus.
Grozījumi, tostarp paredz Ministru kabinetam pilnvarojumu noteikt Valsts kancelejas un VAS sniedzamos pakalpojumus, to sniegšanas kārtību un valsts pārvaldes institūciju, tajās nodarbināto un privātpersonu pievienošanās kārtību. Ir izstrādāts attiecīgais Ministru kabineta noteikumu projekts "Valsts kancelejas un Valsts administrācijas skolas pakalpojumu sniegšanas kārtība valsts pārvaldes vienotā pakalpojumu centra ietvaros" (26-TA-277), kas tiek saskaņots ar iestādēm Tiesību aktu portālā, pirms tā iesniegšanas izskatīšanai Ministru kabinetā.

1.1. [bookmark: _Toc240899105] Sasniegtie rezultatīvie rādītāji un ieguvumi
Pārskata periodā tika nodrošināta CVPS konfigurēšana, ieviešana un nodošana lietošanā pilotresoriem un to iestādēm. Lai novērtētu sistēmas tehnisko gatavību, tika veikta drošības testēšana, pārbaudot risinājuma atbilstību noteiktajām kiberdrošības prasībām, kā arī veiktspējas testēšana, lai pārliecinātos par sistēmas spēju apkalpot plānoto lietotāju skaitu un nodrošināt stabilu darbību paaugstinātas slodzes apstākļos.
2026. gada 28. maijā noslēdzās investīcijas 2.1.2.1.i Valsts kancelejas projekta audits. Audita mērķis bija gūt pārliecību par projekta atbilstību investīcijas īstenošanas nosacījumiem, sasniegtajiem atskaites punktiem un mērķiem, kā arī izmaksu pamatotību un interešu konflikta, dubultfinansējuma un korupcijas un krāpšanas neesamību. Auditā nav konstatētas būtiskas atkāpes no projektā plānotā. Izstrādātā kontroles sistēma darbojas, lai gan ir nepieciešami atsevisķī uzalbojumi. Audita ziņojumā ieteikts pilnveidot CVPS ieviešanas plānošanu, paredzot termiņu rezerves, nostiprināt tiesisko pamatu nepieciešamo datu saņemšanai un apstrādei. Papildus ieteikts izstrādāt vienotu un detalizētu CVPS ieviešanas, darbības, uzturēšanas un attīstības procesa aprakstu, skaidri nosakot iesaistīto pušu lomas, atbildību un nepieciešamos resursus, kā arī nodrošināt regulāru komunikāciju ar iestādēm. Audita ieteikumu izpildei nepieciešamie darbi jau ir uzsākti un plašāk aprakstīti šī informatīvā ziņojuma 1.2. nodaļā.
Šī gada februārī mērķauditorijas iestādēm tika organizētas informatīvās sesijas par CVPS ieviešanas mērķiem, funkcionalitātēm un galvenajiem ieguvumiem iestāžu ikdienas darbā. Tāpat tika prezentēts, kā CVPS palīdzēs vienot un vienkāršot cilvēkresursu pārvaldības procesus, uzlabot datu pārskatāmību un atbalstīt lēmumu pieņemšanu. Savukārt 2026. gada maijā un jūnijā pilotresoru un pilotiestāžu lietotājiem tika organizētas vairākas apmācību sesijas. Apmācību saturs tika diferencēts atbilstoši lietotāju lomām, tostarp personāla vadības speciālistiem, vadītājiem un nodarbinātajiem. Pēc CVPS darbības uzsākšanas tiek nodrošināts stabilizācijas periods, kura laikā iestādēm tiek turpināts nodrošināt metodisko atbalstu, tiek sniegtas konsultācijas lietotājiem, risināti tehniskie jautājumi un apkopota sākotnējā sistēmas lietošanas pieredze. Lietotāju pieredze un pilotresoru priekšlikumi tiks izmantoti, lai precizētu sistēmas konfigurāciju, apmācību materiālus un turpmāko resoru pievienošanas procesu.
Pārskata periodā tika izstrādāta CVPS integrācija ar Valsts kases uzturēto centralizēto grāmatvedības un personāla lietvedības risinājumu Horizon, nodrošinot iespēju saņemt CVPS nepieciešamos datus no iestādēm, tādējādi atslogojot iestādes no nepieciešamības veikt datu pārnesi vai ārpakalpojumā nodrošinātu datu migrāciju. Savukārt sadarbībā ar VAS tika turpināta CVPS un Mācību un attīstības sistēmas (turpmāk — MAS) savstarpēja salāgošana. Tika izstrādāta un savstarpēji saskaņota vienota kompetenču bibliotēka, saskaņoti kopīgie biznesa procesi un izstrādāts CVPS un MAS integrācijas plāns. Šīs aktivitātes nodrošina pamatu vienotai kompetenču izmantošanai cilvēkresursu vadības, mācību un profesionālās attīstības procesos.
Galvenais projekta rezultāts ir ieviesta centralizēta cilvēkresursu pārvaldības sistēma, kas līdz 2026. gada 30. jūnijam tika izmantota 23 valsts tiešās pārvaldes iestādēs un aptvēra 8 255 nodarbinātos. Sistēmas ieviešana četru pilnu resoru līmenī apliecina resoru pieejas praktisku īstenošanu un rada pamatu turpmākai vienotu cilvēkresursu vadības procesu ieviešanai valsts pārvaldē. CVPS ieviešana veido vienotu un standartizētu cilvēkresursu datu vidi. Centralizētā pieeja nodrošina priekšnosacījumus vienotu datu pārvaldības principu ieviešanai, sistēmā uzkrāto datu kvalitātes uzlabošanai un salīdzināmas informācijas iegūšanai par cilvēkresursiem valsts pārvaldē.
Vienota datu vide turpmāk var nodrošināt plašākas iespējas valsts pārvaldes mēroga cilvēkresursu analītikai, darbaspēka plānošanai, kompetenču pārvaldībai un datos balstītu lēmumu pieņemšanai. Tāpat centralizētais risinājums samazina nepieciešamību katrai iestādei atsevišķi izstrādāt un uzturēt līdzvērtīgus cilvēkresursu pārvaldības risinājumus. CVPS integrācijas attīstība ar pārējām VPC iestāžu ieviestajām sistēmām ir vērsta uz datu vienreizējas ievades principa nostiprināšanu, manuālas datu ievades samazināšanu un viena procesa nepamatotas sadalīšanas starp vairākām informācijas sistēmām novēršanu. Sistēmu sasaiste ietver ne tikai tehnisku datu apmaiņu, bet arī kopīgu procesu, klasifikatoru un lietotāju pieredzes attīstību.
Investīcijas 2.1.2.1.i Valsts kancelejas projektā bija noteikts sasniedzamais rādītājs — jābūt ieviestai CVPS un tai ir jāaptver vismaz 15 % valsts tiešajā pārvaldē nodarbināto. Līdz 2026. gada 30. jūnijam ir ieviesta CVPS, ir nodrošināta tās testēšana un CVPS aptvēra 18,5 % nodarbināto jeb 8 255 personas, tādējādi noteiktie rādītāji ir sasniegti. Vienlaikus ANM projekta rādītāju izpilde ir jānodala no CVPS turpmākās ieviešanas un sistēmas attīstības. Pārējo valsts tiešās pārvaldes resoru un iestāžu pievienošana, papildu integrāciju izstrāde un sistēmas funkcionalitātes pilnveidošana turpināsies pēc projekta mērķu sasniegšanas, tostarp līdz 2027. gada 31. jūlijam paredzētajā sistēmas attīstības periodā.

1.2. [bookmark: _Toc240899106]Turpmākās aktivitātes un rezultātu ilgtspējas nodrošināšana
Turpmākā CVPS ieviešana un attīstība tiks īstenota pakāpeniski, vienlaikus pārvaldot riskus, kas var ietekmēt iestāžu pievienošanās tempu, sistēmas lietošanas kvalitāti un projekta rezultātu ilgtspēju. Strauja ieviešanas grafika risks ir mazināts, izstrādājot resoru līmeņa ieviešanas plānu, kas ir ietverts Ministru kabineta noteikumu projekta "Valsts kancelejas un Valsts administrācijas skolas pakalpojumu sniegšanas kārtība valsts pārvaldes vienotā pakalpojumu centra ietvaros" noslēguma jautājumos. Papildus tiek apkopota sākotnējā sistēmas lietošanas pieredze un pilotresoru priekšlikumi, kas tiks izmantoti, lai uzlabotu apmācību materiālus un turpmāko resoru pievienošanās procesu.
Lietotāju nepietiekamas gatavības vai pretestības pārmaiņām risks mazināts ar lietotāju lomām pielāgotām apmācībām, informatīvajām sesijām, savlaicīgu komunikāciju un pastāvīgu metodisko un tehnisko atbalstu. Pieaugot sistēmas lietotāju skaitam, paredzams arī atbalsta pieprasījumu apjoma pieaugums, tādēļ rezultātu ilgtspējas nodrošināšanai nepieciešams izveidot mērogojamu lietotāju atbalsta modeli, zināšanu bāzi un standartizētus problēmu risināšanas procesus.
Turpmāk paredzēts pakāpeniski pievienot CVPS pārējos valsts tiešās pārvaldes resorus un iestādes, līdz 2027. gada vidum sasniedzot 100 % plānoto tvērumu. Resoru pievienošanu paredzēts īstenot atbilstoši Ministru kabineta noteikumu projektā noteiktajam pārņemšanas grafikam. CVPS pilnveides un attīstības darbi ir paredzēti līdz 2027. gada 31. jūlijam, izmantojot pilotresoru pieredzi, lietotāju priekšlikumus un turpmāk pievienojamo resoru vajadzības. Vienlaikus turpinās CVPS uzturēšanas modeļa un atbildību sadalījuma uzlabošana starp Valsts kanceleju, Valsts digitālās attīstības aģentūru un sistēmas izstrādātāju. Uzturēšanas modelī nepieciešams noteikt atbildību par tehnisko uzturēšanu un infrastruktūru, lietotāju atbalstu, incidentu un problēmu pārvaldību, kiberdrošību, laidienu un izmaiņu pārvaldību, kā arī biznesa procesu un sistēmas funkcionalitātes attīstību. Savlaicīga atbildību noteikšana ir būtiska sistēmas darbības nepārtrauktības un turpmākās attīstības nodrošināšanai.
Sadarbībā ar Valsts kasi tiks turpināta cilvēkresursu vadības un personāla lietvedības procesu salāgošana, precizējot datu avotus, sistēmu atbildības robežas un datu apmaiņas secību. Šīs darbības nepieciešamas, lai lietotājiem nodrošinātu saprotamu un vienotu darba procesu, nostiprinātu datu vienreizējas ievades principu un samazinātu manuālu datu ievadi. Pakāpeniski tiks attīstīta arī CVPS un MAS integrācija, lai nodrošinātu savstarpēji saskaņotu cilvēkresursu vadības, mācību un profesionālās attīstības procesu pārvaldību. Tālākajos attīstības posmos paredzēta ciešāka abu sistēmu sasaiste arī lietotāja saskarnes līmenī, mazinot nepieciešamību lietotājiem pāriet starp atsevišķām sistēmām. CVPS attīstības atkarība no citu informācijas sistēmu attīstības tiks mazināta, izstrādājot kopīgus integrāciju plānus, nosakot atbildību sadalījumu un saskaņojot izpildes termiņus.
CVPS turpmāko attīstību paredzēts īstenot ne tikai VPC tvērumā, bet arī veidojot sadarbību ar citām valsts pārvaldes iestādēm un informācijas sistēmu pārziņiem. Šādas sadarbības mērķis ir plašāk izmantot centralizētā risinājuma iespējas, nodrošināt savstarpēji saskaņotu datu apriti un radīt priekšnosacījumus cilvēkresursu datu kvalitātes uzlabošanai visā valsts pārvaldē. Šobrīd noris darbs pie integrācijas izstrādes ar Nodarbinātības valsts aģentūras vakanču un karjeras portālu, lai CVPS izsludinātos amatu konkursus varētu automātiski publicēt Nodarbinātības valsts aģentūras portālā. Savukārt 2026. gada rudenī plānots uzsākt sadarbību ar Latvijas Nacionālo arhīvu, lai izstrādātu vienotu risinājumu digitālo personāla lietu arhivēšanai visā valsts pārvaldē.
Nākotnē plānots izskatīt iespējas attīstīt integrācijas arī ar valsts informācijas resursiem un reģistriem, piemēram, izglītības reģistru, Fizisko personu reģistra informācijas sistēmu un citiem valsts reģistriem. Šādu integrāciju attīstība ļautu izmantot oficiālos datu avotus informācijas automātiskai pārbaudei un aktualizēšanai, samazinot kļūdainu, nepilnīgu vai novecojušu datu uzkrāšanās risku un mazinot nepieciešamību pēc manuālas datu ievades. Minēto aktivitāšu īstenošana, sadarbības paplašināšana ārpus VPC tvēruma, uzturēšanas modeļa nostiprināšana un pastāvīga lietotāju atbalsta nodrošināšana veidos pamatu CVPS darbības nepārtrauktībai un projekta rezultātu ilgtspējai pēc ANM projekta noslēguma.

2. [bookmark: _Toc240899107]Mācīšanās un attīstības sistēmas ieviešanas progress
Pārskata periodā ir pabeigta Eiropas Savienības ANM plāna investīcijas 2.1.2.1.i. "Pārvaldes centralizētās platformas un sistēmas" projekta Nr. 2.1.2.1.i.0/1/23/I/VARAM/008 "Mācīšanās un attīstības sistēmas ieviešana" (turpmāk – investīcijas 2.1.2.1.i VAS projekts) ietvaros izstrādātās MAS tehniskā izveide un ieviešana, un sistēma ir nodota ekspluatācijā. MAS nodrošina vienotu digitālo vidi mācību un profesionālās attīstības procesu organizēšanai publiskās pārvaldes institūcijās. Līdz ar to Ministru kabineta 2023. gada 27. jūnija rīkojumā Nr. 406 "Par 2.1.2.1.i. investīcijas projekta "Mācīšanās un attīstības sistēmas ieviešana" pases un koplietošanas pakalpojuma attīstības plāna apstiprināšanu" noteiktie investīcijas mērķi un rezultatīvie rādītāji līdz 2026. gada 30. jūnijam ir sasniegti pilnā apjomā.
Vienlaikus ar sistēmas ieviešanu ir izveidoti organizatoriskie un tehniskie priekšnosacījumi MAS turpmākai darbībai, attīstībai un lietotāju loka paplašināšanai. Atsevišķas aktivitātes, tostarp mācību satura migrācija, jaunu e-mācību kursu izstrāde, maksas pakalpojumu funkcionalitātes ieviešana, tiesiskā regulējuma pilnveide un integrācija ar CVPS, pārskata perioda beigās vēl ir īstenošanas stadijā.
Pārskata periodā tika pabeigta MAS tehniskā izstrāde un sistēmas funkcionalitāšu ieviešana atbilstoši apstiprinātajai tehniskajai specifikācijai. Sistēma tika integrēta ar valsts koplietošanas risinājumiem, tostarp nodrošinot lietotāju autentifikāciju, izmantojot Latvija.lv, un personāla datu apmaiņu ar Valsts kases centralizēto grāmatvedības un personāla lietvedības risinājumu. Sadarbībā ar CERT.LV tika veikta sistēmas drošības pārbaude un ievainojamību testēšana. Saskaņā ar sniegto informāciju pārbaudes rezultāti apliecina MAS atbilstību noteiktajām kiberdrošības prasībām.
Tika nodrošināts valsts pārvaldes iestāžu pievienošanās process un noslēgtas starpresoru vienošanās par MAS izmantošanu. Lai nodrošinātu sistēmas lietošanu iestādēs, tika organizētas centralizētas administratoru apmācības, sniegts metodiskais atbalsts un konsultācijas iestāžu pārstāvjiem. Papildus tika izstrādāti lietotāju atbalsta materiāli, video instrukcijas un vienoti metodiskie risinājumi MAS izmantošanai. Organizētas 10 klātienes un tiešsaistes mācību nodarbības iestāžu administratoriem praktiskai MAS lietošanai.
Pārskata periodā tika sagatavota un ārējo pārbaužu un audita procesu vajadzībām iesniegta nepieciešamā informācija un dokumentācija. Saskaņā ar sniegto informāciju tā apliecina projekta īstenošanas atbilstību normatīvo aktu un finansējuma nosacījumu prasībām. Ārējo pārbaužu un audita rezultātā netika konstatētas būtiskas neatbilstības, kas radītu risku projekta mērķu sasniegšanai vai finansējuma attiecināmībai. Identificētie ieteikumi ir vērsti uz procesu pilnveidi un tiks īstenoti nākamajā pārskata periodā atbilstoši audita rekomendācijām.

2.1. [bookmark: _Toc240899108]Sasniegtie rezultatīvie rādītāji un ieguvumi 
Līdz 2026. gada 30. jūnijam VAS ir noslēgusi starpresoru vienošanās par MAS izmantošanu ar 68 iestādēm un MAS ir reģistrēti 12 600 lietotāji jeb 28 % no tiešajā valsts pārvaldē nodarbinātājiem, pārsniedzot sākotnējo investīcijas 2.1.2.1.i VAS projekta rezultatīvo rādītāju līdz projekta noslēgumam nodrošināt piekļuvi MAS vismaz 15 % no tiešajā valsts pārvaldē nodarbinātajiem. Izmantojot portālu izaugsme.gov.lv/learn, iestādēm tiek nodrošināta piekļuve mācību risinājumam un iespēja vienotā vidē organizēt un pārvaldīt savas mācību aktivitātes, mācību programmas un profesionālās pilnveides pasākumus.
MAS izveides rezultātā ir nodrošināta centralizēta digitālā vide valsts pārvaldes mācību un profesionālās attīstības procesu organizēšanai. Sistēma rada tehniskus un organizatoriskus priekšnosacījumus vienotai mācību pārvaldībai, profesionālās pilnveides procesu centralizētai organizēšanai un uz kompetencēm balstītas darbinieku attīstības pieejas īstenošanai. Izveidotā platforma veido vienotu digitālo infrastruktūru turpmākai cilvēkresursu attīstības procesu modernizācijai publiskajā pārvaldē. Tā arī rada potenciālus priekšnosacījumus turpmākai pašvaldību iesaistei nākamajos sistēmas attīstības posmos un ciešākai integrācijai ar CVPS, lai stiprinātu savstarpēji saistītu cilvēkresursu attīstības un pārvaldības vidi publiskajā sektorā.
Līdz ar projekta īstenošanu un MAS ieviešanu ir paplašinātas publiskās pārvaldes iespējas centralizēti plānot, organizēt un analizēt nodarbināto profesionālās attīstības procesus, kā arī veicināta vienotas pieejas piemērošana valsts pārvaldē. Ieviešot vienotu un centralizētu risinājumu, pirmo reizi valsts pārvaldē ir izveidota vienota, centralizēta un digitāla publiskās pārvaldes mācīšanās un profesionālās attīstības ekosistēma. Šāda pieeja radījusi priekšnosacījumus centralizētai iekšējo mācību un pasniedzēju attīstības sistēmas veidošanai publiskajā pārvaldē, sekmējot iestāžu spēju patstāvīgi organizēt profesionālās pilnveides pasākumus un nodrošināt zināšanu pārnesi, izmantojot vienoto risinājumu. MAS ieviešana ir būtiski paplašinājusi publiskās pārvaldes iespējas centralizēti plānot, organizēt un analizēt nodarbināto profesionālās attīstības procesus, vienlaikus samazinot administratīvo slogu un veicinot vienotas pieejas piemērošanu visā valsts pārvaldē. Tādējādi tiek efektīvāk izmantoti publiskie resursi un finansējums, jo katrs resors vai iestāde neievieš sadrumstalotus un savstarpēji nesavietojamus risinājumus.

2.2. [bookmark: _Toc240899109]Turpmākās aktivitātes un rezultātu ilgtspējas nodrošināšana
Investīcijas 2.1.2.1.i VAS projekta īstenošanas laikā identificētie izaicinājumi nav ietekmējuši projekta mērķu sasniegšanu vai noteikto rezultatīvo rādītāju izpildi. Vienlaikus turpinās darbs pie MAS attīstības un plašākas ieviešanas visās tiešās valsts pārvaldes iestādēs. Ir uzsākta esošo mācību programmu un e-kursu migrācija uz vienoto mācību vidi, kā arī valsts pārvaldes mācību piedāvājuma un e-kursu konsolidācija MAS platformā. Turpināta mācību satura un vēsturisko datu migrācija uz MAS, identificēti migrācijai 1 182 mācību kursi un 157 958 sertifikāti, no kuriem VAS jau migrēti 248 kursi un 46 547 sertifikāti.
Vienlaikus tika uzsākta jaunu digitālo mācību risinājumu izstrāde, izsludinot iepirkumus e-kursam "Valsts pārvaldes noturība un rīcība ārkārtas situācijās" un mācību programmai "Mācību plānošana, vadīšana un zināšanu pārnese darba vidē (Train the Trainer)". Šo mācību risinājumu izstrāde ir vērsta uz publiskās pārvaldes iestāžu iekšējās mācību kapacitātes un pasniedzēju kompetenču stiprināšanu, kā arī ilgtspējīgas zināšanu pārneses veicināšanu darba vidē. Plānotais e-kursu izstrādes termiņš 2026. gada 30. septembris.
Turpinās darbs pie Ministru kabineta noteikumu projekta "Valsts kancelejas un Valsts administrācijas skolas pakalpojumu sniegšanas kārtība valsts pārvaldes vienotā pakalpojumu centra ietvaros" saskaņošanas un apstiprināšanas. Noteikumu apstiprināšana nodrošinās skaidru un vienotu tiesisko ietvaru sadarbībai starp VAS un MAS lietotājiem, kā arī ļaus atteikties no starpresoru vienošanos slēgšanas, tādējādi samazinot administratīvo slogu iestādēm, uzsākot sistēmas lietošanu. Turpmākajos attīstības posmos paredzēts, pakāpeniski integrēt MAS visas valsts tiešās pārvaldes iestādes, pabeigt maksas pakalpojumu funkcionalitātes ieviešanu un komercdarbības atbalsta regulējuma piemērošanas metodikas izstrādi, kā arī attīstīt integrāciju ar CVPS, nodrošinot savstarpēji saskaņotu cilvēkresursu attīstības procesu pārvaldību un veidojot vienotu VPC ekosistēmu.
Lai nodrošinātu projekta rezultātu noturību, paredzēts turpināt pārmaiņu vadības, lietotāju atbalsta un kompetenču pilnveides aktivitātes. Šīs darbības ir nepieciešamas, lai paplašinātu MAS izmantošanu publiskās pārvaldes iestādēs, stiprinātu iestāžu spēju patstāvīgi organizēt profesionālās pilnveides pasākumus un nodrošinātu sistemātisku zināšanu pārnesi vienotajā mācību vidē. Projekta rezultātu ilgtermiņa noturība būs atkarīga arī no tiesiskā regulējuma pabeigšanas, turpmāko integrāciju īstenošanas, sistēmas attīstībai un uzturēšanai nepieciešamo resursu pieejamības un pastāvīga metodiskā un tehniskā atbalsta nodrošināšanas.

3. [bookmark: _Toc240899110]Valsts kases projektu ieviešanas progress
Pārskata periodā turpināta vienotu informācijas tehnoloģiju risinājumu ieviešana, pakalpojumu sniegšanā un VPC izveidē Valsts kasē saskaņā ar konceptuālajā ziņojumā atbalstīto risinājumu. No 2026. gada jau 109 iestādes saņem grāmatvedības uzskaites pakalpojumu centralizētā grāmatvedības un personāla lietvedības risinājumā, savukārt ministrijām un to padotības iestādēm ir nodrošinātas vairākas funkcionalitātes budžeta plānošanas un finanšu vadības risinājumā – iestāžu līmeņa budžeta plānošana, budžeta paskaidrojumi, vidēja termiņa budžeta plānošana, gadskārtējā budžeta ietvaros veicamās izmaiņas (finansēšanas plānu un apropriācijas izmaiņu). 2026. gadā turpinās darbs pie centralizētās platformas attīstības, vienoto risinājumu pilnveides un nākamo resoru iekļaušanas VPC modelī.
Lielākā daļa aktivitāšu tiek īstenota Eiropas Savienības ANM plāna investīcijas 2.1.2.1.i. "Pārvaldes centralizētās platformas un sistēmas" projektā Nr. 2.1.2.1.i.0/1/23/I/VARAM/009 "Valsts pārvaldes vienota valsts finanšu resursu plānošana un pārvaldības grāmatvedības pakalpojumu nodrošinājums, vienotās resursu vadības ieviešana" (turpmāk – investīcijas 2.1.2.1.i. Valsts kases projekts). Investīcijas 2.1.2.1.i. Valsts kases projekta ietvaros līdz 2026. gada 31. maijam ir izveidota vienota, centralizēta valsts pārvaldes platforma, kas ietvers grāmatvedības un personāla lietvedības risinājumu, izmantojot pieejamo funkcionalitāti resursu vadības sistēmā (Horizon) un darbinieku pašapkalpošanās portālā HoP (turpmāk – VPC Horizon), un risinājumu budžeta plānošanā un finanšu vadībā.

3.1. [bookmark: _Toc183193136][bookmark: _Toc240899111]Investīcijas 2.1.2.1.i. Valsts kases projekta ieviešanas progress pārskata periodā
Pārskata periodā noslēdzies augstas intensitātes darbs ar Izglītības un zinātnes ministriju, Kultūras ministriju, Tieslietu ministriju un Finanšu ministriju un to padotības iestādēm un centrālajām valsts iestādēm, lai nodrošinātu grāmatvedības uzskaites pakalpojuma sniegšanu vairāk kā 78 iestādēm VPC. Neskatoties uz virkni komplicētajiem darbiem, ar 2026. gada 1. janvāri pakalpojumu ir uzsākts sniegt pilnā apmērā.
Projekta ietvaros pārskata periodā noslēdzās darbinieku pārejas nodrošināšana no iestādēm uz VPC, t.sk. iestāžu grāmatvežu uzrunāšana un darba līgumu noslēgšana, kā arī aktivitātes jauno darbinieku ievadīšanai darbā VPC. Pabeigts darbs pie iestāžu specifisko procesu identificēšanas, analīzes un detalizācijas, rezultātā arī standartizēto procesu papildināšanas un attiecināšanas uz pārņemtajām iestādēm. Noslēdzies darbs pie aktivitātēm pakalpojuma sniegšanas uzsākšanai VPC, tai skaitā noritējuši regulāri komunikācijas pasākumi ar iestādēm un to darbiniekiem, regulāras projekta progresa tikšanās ar iestāžu vadītājiem un resora projektu vadītājiem, noticis darbs pie uzdevumiem, lai nodrošinātu pieejas tiesības iestādēm darbam ar VPC Horizon un Atbalsta sistēmu Redmine. 
Pārskata periodā turpinājās darbs pie grāmatvedības un personāla lietvedības risinājuma ieviešanas un nodošanas ekspluatācijā, nodrošinot projektēšanas, konfigurācijas, datu migrācijas, integrāciju un testēšanas darbu izpildi. Lai sagatavotu risinājumu produktīvās ekspluatācijas uzsākšanai, tika veikti nepieciešamie konfigurācijas darbi, nodrošināta pamatdatu migrācija no iestāžu risinājumiem, kā arī tehniski pieslēgtas biznesa procesu nodrošināšanai kritiski nepieciešamās integrācijas, izmantojot API risinājumus. Vienlaikus tika nodrošināta sistēmas konfigurācijas testēšana un pašapkalpošanās portāla HoP veiktspējas testēšana, lai pārliecinātos par risinājuma darbības stabilitāti un atbilstību ekspluatācijas prasībām.
Nodrošināta datu apmaiņas ar Valsts informācijas sistēmu integrācijas vidi (VIIS) un Valsts zemes dienestu par Nekustamā īpašuma valsts kadastra informācijas sistēmas teksta datu saņemšanu.
Pārskata periodā pabeigti vairāki nozīmīgi projekta nodevumi, tostarp:
· pabeigti VPC HORIZON konfigurācijas darbi;
· veikta sistēmas funkcionālā un veiktspējas testēšana;
· produktīvajā lietošanā nodotas VPC HORIZON sistēmas instances (Izglītības un zinātnes ministrijas, Kultūras ministrijas, Tieslietu ministrijas un Finanšu ministrijas un to padotības iestādēm un centrālajās valsts iestādēm).
Lai nodrošinātu sekmīgu sistēmas darbības uzsākšanu, ekspluatācijas sākuma (Go-Live) periodā tika nodrošināts papildu atbalsts, piesaistot ārējos konsultantus, kā arī organizētas vairākas konfigurācijas demonstrācijas un konsultācijas sistēmas lietotājiem.
Papildus projekta īstenošanas gaitā būtiski ņemt vērā, ka valsts tiešās pārvaldes iestāžu skaits var mainīties, jo tiek pieņemti lēmumi par iestāžu reorganizāciju, likvidēšanu, jaunu iestāžu izveidi un apvienošanu. Papildu tvēruma izmaiņas ietekmē arī citi faktori un ierobežojumi, kas jāņem vērā, pievienojot resoru VPC un nodrošinot centralizētos pakalpojumus un risinājumus. Šajā periodā būtiskākās pārmaiņas – ar Ministru kabineta 2026. gada 13. marta rīkojumu Nr. 138 "Par Maksātnespējas kontroles dienesta likvidāciju" uzdots ar 2026. gada 30. septembri (pēdējā darbības diena) likvidēt Tieslietu ministrijas pakļautībā esošo Maksātnespējas kontroles dienestu, no 2026. gada 1. oktobra pievienojot to Tieslietu ministrijai un Tieslietu ministrijas padotībā esošajai Tiesu administrācijai, lai nodrošinātu valsts pārvaldes institucionālās sistēmas pilnveidošanu un darbības efektivitāti.
Pārskata periodā no 2025. gada decembra līdz 2026. gada maija beigām turpināta Budžeta plānošanas un finanšu vadības risinājuma (turpmāk – eBudžets) I kārtas ieviešana un praktiskā izmantošana. 
Iestāžu līmeņa budžeta plānošanas funkcionalitāte nodrošina detalizētu iestāžu plānošanas procesu, tostarp tāmju izveidi un apstiprināšanu, izpildes kontroli, kā arī iepirkumu plānu izveides funkcionalitāti. Savukārt vidēja termiņa budžeta plānošanas funkcionalitāte nodrošina vidēja termiņa budžeta sagatavošanas un saskaņošanas procesu, tostarp budžeta likuma ciparisko pielikumu sagatavošanu.
Vienlaikus eBudžets I kārtas ietvaros ir izstrādāta funkcionalitāte gadskārtējā budžeta ietvaros veicamajām izmaiņām, kas ietver finansēšanas plānu un apropriāciju izmaiņu sagatavošanu. Tāpat ir izstrādāta budžeta paskaidrojumu funkcionalitāte, kas paredz valsts budžeta paskaidrojumu sagatavošanas un saskaņošanas procesu, tostarp budžeta paskaidrojumu ciparisko pielikumu sagatavošanu. Kopumā eBudžets risinājums aptver būtiskākos valsts budžeta plānošanas un finanšu vadības procesa posmus: iestāžu detalizētu budžeta plānošanu, vidēja termiņa budžeta sagatavošanu, tāmju izveidi, izmaiņu vadību gada laikā, resoru un valsts līmeņa saskaņošanas procesus, kā arī budžeta izpildes salīdzināšanu ar plānu. Tādējādi risinājums veicina budžeta procesu digitalizāciju, vienotu datu apriti un pakāpenisku pāreju uz centralizētu budžeta dzīves cikla pārvaldību. 
Pārskata periodā tika īstenotas arī komunikācijas aktivitātes un apmācības lietotājiem, lai nodrošinātu sekmīgu eBudžeta ieviešanu un praktisko izmantošanu. 2025. gada 4. decembrī resoriem, tostarp iestādēm un 2026. gada 17. janvārī organizētas apmācības par iestāžu līmeņa budžeta plānošanu un aktualitātēm funkcionalitātē. Savukārt 2026. gada 23. janvārī organizēts informatīvais vebinārs par jaunās vidēja termiņa budžeta plānošanas funkcionalitātes izmantošanu, datu ievadi un budžeta plānu sagatavošanu ePakalpojumu portāla sadaļā "Budžets".
Pārskata periodā veikti grozījumi "Vienošanās par Eiropas Savienības Atveseļošanas un noturības mehānisma plāna investīcijas 2.1.2.1.i. "Pārvaldes centralizētās platformas un sistēmas" projekta Nr. 2.1.2.1.i.0/1/23/I/VARAM/009 "Valsts pārvaldes vienota valsts finanšu resursu plānošana un pārvaldības grāmatvedības pakalpojumu nodrošinājums, vienotās resursu vadības ieviešana" īstenošanu" (turpmāk – Finansēšanas līgums) par projekta papildinošās aktivitāšu un projekta darbības termiņa pagarinājumu, kas tiks īstenotas pēc 2026. gada 31. maija. Grozījumi veikti atbilstoši 2026. gada 5. maija Ministru kabineta sēdē pieņemtajiem grozījumiem Ministru kabineta 2022. gada 14. jūlija noteikumos Nr. 435 "Eiropas Savienības Atveseļošanas un noturības mehānisma plāna 2. komponentes "Digitālā transformācija" 2.1. reformu un investīciju virziena "Valsts pārvaldes, tai skaitā pašvaldību, digitālā transformācija" īstenošanas noteikumi" (turpmāk – MK noteikumi Nr. 435), kas sniedz iespēju šo noteikumu 1. pielikumā ietvertajiem projektu īstenotājiem, kuru projektos rādītāji tiks sasniegti līdz 2026. gada 31. maijam pilnā apjomā, veikt Projekta darbību īstenošanas pagarināšanu pēc 2026. gada 31. maija.
Investīcijas 2.1.2.1.i. Valsts kases projekts ietvaros, lai nodrošinātu neatkarīgu projekta rezultātu auditu vai revīziju atbilstoši MK noteikumu Nr. 435 13.20. apakšpunktā noteiktajam, Valsts kases izsludināju atklātu konkursu. 2025. gada 16. decembrī noslēdzās piedāvājumu iesniegšanas termiņš. Tika saņemti piedāvājumi no diviem pretendentiem. 2026. gada 9. janvārī tika noslēgts līguma par ANM projekta Nr. 2.1.2.1.i.0/1/23/I/VARAM/009 rezultātu revīzijas nodrošināšanu. 2026. gada 29. jūnijā noslēgusies Investīcijas 2.1.2.1.i. Valsts kases projekta rezultātu revīziju, kuras ietvaros nav konstatētas būtiskas atkāpes no Finansēšanas līgumā noteiktā.

3.2. [bookmark: _Toc240899112]Investīcijas 2.1.2.1.i. Valsts kases projekta izpilde un sasniegtie rezultāti
Investīcijas 2.1.2.1.i. Valsts kases projekta mērķis ir izveidot centralizētu platformu grāmatvedības, personāla lietvedības, budžeta plānošanas un finanšu vadības jomā valsts tiešās pārvaldes iestādēm, lai veicinātu efektivitāti, digitālo transformāciju un valsts līdzekļu optimizāciju.
Investīcijas 2.1.2.1.i. Valsts kases projekta ietvaros izveidota vienota centralizēta platforma, kuru veido divi savstarpēji papildinoši informācijas un komunikācijas tehnoloģiju risinājumi:
· Grāmatvedības un personāla lietvedības risinājums, izmantojot pieejamo funkcionalitāti Horizon sistēmā un darbinieku pašapkalpošanās portālā HoP,  kā arī biznesa inteliģences risinājums pārskatu nodrošināšanai;
· Budžeta plānošanas un finanšu vadības risinājums (eBudžets).
Grāmatvedības un personāla lietvedības risinājums ir centralizēts risinājums, kas sniedz iespēju nodrošināt centralizētu grāmatvedības uzskaiti valsts tiešās pārvaldes iestādēm, kā arī darbinieku pašapkalpošanos un personāla lietvedības procesu. Grāmatvedības un personāla lietvedības risinājumu (Horizon) izmanto VPC grāmatveži, finansisti, personāla speciālisti, noliktavu darbinieki u.c. lietotāji, kas atbilstoši standartizētiem procesiem un projektējumam ievada nepieciešamo informāciju. Risinājuma pašapkalpošanās portālu HoP izmanto visi nodarbinātie, piemēram, saņemt informāciju par algu, pieteikumu iesniegšanai par atvaļinājumu, komandējuma pieteikumu iesniegšanai, kā arī darbinieki izmanto rēķinu apritei, materiālu kustībai, iestāžu lietotāju administrēšanai u.c. personāla, atlīdzības un grāmatvedības procesiem.
Grāmatvedības un personāla lietvedības risinājuma ietvaros ir izveidota vienota centralizēta platforma valsts pārvaldes grāmatvedības un personāla lietvedības procesu nodrošināšanai, izstrādāti un ieviesti standartizēti procesi, vienoti klasifikatori un datu struktūras, īstenota digitālā transformācija, nodrošinot digitalizācijas līmeņa vienādošanu starp iestādēm (visas iestādes izmanto pašapkalpošanos (HoP moduļus)), kā arī ieviesti jaunas funkcionalitātes (nomas rēķinu izrakstīšana par dienesta viesnīcām Nekustamā īpašuma pārvaldības modulī; pedagoģisko darbinieku tarifikāciju datu apstrāde –integrācija ar VIIS; Ēdināšanas procesu uzskaite ražošanas modulī), efektīvākai procesu īstenošanai.
Projekta rezultātā Grāmatvedības un personāla lietvedības risinājumu izmanto 2 536 grāmatveži, finansisti, personāla speciālisti, informācijas tehnoloģiju speciālisti un citi lietotāji, savukārt HoP pašapkalpošanās portālu izmanto 30 343 tiešās valsts pārvaldes nodarbinātie, pārsniedzot projektā plānoto lietotāju skaitu.
Papildus ir ieviests biznesa inteleģences (BI reporting) pārskatu risinājums atskaišu nodrošināšanai, kā atsevišķa Grāmatvedības un personāla lietvedības risinājuma komponente, kas nodrošina pārskatu (atlīdzības pārskati; ceturkšņa pārskati; gada pārskats, salīdzināšanas pārskati; citi (nepieciešamie) pārskati) sagatavošanu vienotā pakalpojuma centra vajadzībām. Biznesa inteliģences risinājumu pārskatu nodrošināšanai kopējais lietotāju skaits ir 95 – iestāžu galvenie grāmatveži, grāmatveži un atbalsta departamenti.
Budžeta plānošanas un finanšu vadības risinājums ir vienots valsts budžeta plānošanas un finanšu vadības risinājums, kura mērķis ir digitalizēt un vienā sistēmā savienot galvenos budžeta procesus. Risinājums nodrošina vienotu digitālu platformu budžeta dzīves ciklam no sākotnējās plānošanas līdz budžeta izpildes kontrolei. No 2025. gada valsts budžeta iestādes budžeta plānošanas procesa nodrošināšanai izmanto ePakalpojumu portāla sadaļu "Budžets", kas nodrošina iestāžu budžeta plānošanu, tāmju sagatavošanu, vidēja termiņa budžeta plānošanu, budžeta paskaidrojumu sagatavošanu un gadskārtējā budžeta ietvaros veicamo izmaiņu vadību (finansēšanas plānu un apropriācijas izmaiņu). Risinājumu izmanto 991 lietotājs 165 iestādēs, būtiski pārsniedzot projektā noteikto mērķrādītāju.
Projekta īstenošanas laikā ir nodrošināts arī nepieciešamais normatīvais regulējums vienotā pakalpojumu centra darbībai, tostarp veikti grozījumi Likumā par budžetu un finanšu vadību, pieņemti Ministru kabineta 2024. gada 22. oktobra noteikumi Nr. 653 "Kārtība, kādā Valsts kase sniedz pakalpojumus valsts pārvaldes vienotā pakalpojumu centra ietvaros, un kārtība un apjoms, kādā valsts budžeta iestādes un budžeta nefinansētas iestādes kārto grāmatvedības uzskaiti Valsts kasē valsts pārvaldes vienotā pakalpojumu centra ietvaros", kā arī pieņemti un grozīti normatīvie akti budžeta plānošanas un finanšu vadības risinājuma izmantošanai. Vienlaikus izstrādāti Centrālās resursu vadības sistēmas lietošanas metodiskie norādījumi (grāmatvedības un personāla lietvedības risinājuma (VPC Horizon) projektējums) un procesu apraksti, kas nodrošina grāmatvedības uzskaites un personāla lietvedības informācijas sistēmas sniegšanu un grāmatvedības un personāla vadības risinājuma izmantošanu.
Projektā īstenošanas laikā sasniegti arī centralizēto funkciju attīstības plānā noteiktie rezultatīvie rādītāji. Valsts pārvaldes vienotajam pakalpojumu centram pievienotas 109 iestādes, nodrošināta e-rēķinu aprite un bezpapīra dokumentu aprite visām pievienotajām iestādēm, savukārt viena Valsts kases grāmatveža apkalpotā personāla skaits sasniedz 96 nodarbinātos, pārsniedzot plānoto efektivitātes rādītāju.
Papildus projekta ietvaros izpildīts noteiktais rezultāts par centralizēti pārvaldāmas datu kopas publicēšanu, atvērto datu portālā data.gov.lv ir publicēta datu kopa "Valsts budžeta tāmes" – https://data.gov.lv/dati/lv/dataset/valsts-budzeta-tames. Valsts budžeta tāmju datu kopa satur informāciju par apstiprinātajām valsts budžeta tāmēm sadalījumā pa ministrijām, iestādēm un programmām/apakšprogrammām. Datu kopā informācija ir atspoguļota izmaiņu līmenī, kas ļauj datus summēt, iegūstot aktuālās tāmes informāciju jebkurā pārskata periodā. Tāmju dati tiek aktualizēti katra mēneša pirmajā darba dienā par aktuālajām tāmēm uz iepriekšējā mēneša pēdējo dienu. Tika īstenots ar Valsts kases iekšējiem resursiem.
Projekta īstenošanas laikā nodrošināta efektīva finanšu un līgumu pārvaldība. Sekmīgi īstenoti iepirkumi, pārvaldīti vairāk kā 30 līgumi, nodrošināta pastiprināta cilvēkstundu līgumu uzraudzība un veikta projekta budžeta optimizācija, samazinot kopējo projekta finansējumu no sākotnēji plānotajiem 13,44 milj. euro līdz 10 milj. euro, vienlaikus saglabājot projekta mērķu un rezultatīvo rādītāju sasniegšanu.
Līdz ar to investīcijas 2.1.2.1.i. Valsts kases projekta ietvaros ir sasniegts projekta mērķis – izveidota vienota centralizēta platforma grāmatvedības, personāla lietvedības, budžeta plānošanas un finanšu vadības procesu nodrošināšanai valsts tiešās pārvaldes iestādēm, izveidots normatīvais un metodiskais ietvars pakalpojumu sniegšanai, ieviesti digitāli risinājumi un sasniegti projektā paredzētie rezultatīvie rādītāji.
ANM projekta ietvaros ir izveidoti priekšnoteikumi VPC darbībai un sasniegti projektā paredzētie rezultāti. Turpmākā resoru funkciju centralizācija ir nākamais reformas īstenošanas posms, kas tiek īstenots ārpus ANM projekta ietvara.

Amata vietu uzraudzība 
Izpildot Ministru kabineta 2023. gada 4. jūlija rīkojumu Nr. 404 "Par konceptuālo ziņojumu "Par vienotā pakalpojumu centra izveidi valsts pārvaldē"" Valsts kanceleja nodrošina kopējo amata vietu skaita uzraudzību VPC izveides laikā šādās jomās: personāla vadība, finanšu analīze un vadība, grāmatvedība. Šobrīd notiek grāmatvedības jomas amata vietu optimizācija, samazinoties to kopējam skaitam, jo daļa grāmatvežu pāriet darbā uz VPC, kā arī tiek pārskatītas iestādēs palikušo grāmatvežu amatu funkcija un veicamie pienākumi, lai nodrošinātu vienmērīgu pārejas procesu. Attiecīgi iestādēs tiek pārskatīti grāmatvedības amatu līmeņi, tos pārklasificējot, ņemot vērā amatā veicamos pienākumus (kuri pamatā kļūst tikai tehniskāki). Vienlaikus iestādēs vairs nav galveno grāmatvežu amatu, tādējādi attiecīgi tiek pārklasificēti 15.1. amatu saimes "Finanšu analīze un vadība" IVB līmenī klasificētie amati. Paralēli tam Valsts kanceleja attiecīgi pārklasificē iestādēs paliekošos amatus (izvērtējot iestāžu sniegtos priekšlikumus), lai tādējādi nodrošinātu sekmīgu VPC darbību.
Ņemot vērā atsevišķu nozaru darba specifiku vai resora kopējo iestāžu skaitu vai struktūru gan Kultūras ministrijas resoram, gan arī Tieslietu ministrijas resoram līdz 2026. gada beigām ir jāveic visi nepieciešamie optimizācijas pasākumi, lai pāreja uz VPC dotu arī reālu amata vietu un cilvēkresursu ekonomiju. Katru gadu, veicot valsts budžeta izdevumu pārskatīšanu, Finanšu ministrija gatavo informatīvo ziņojumu (piem., "Par valsts pamatbudžeta un valsts speciālā budžeta bāzi un izdevumu pārskatīšanas rezultātiem 2026., 2027., 2028. un 2029. gadam"), kurā tiek iekļauta Valsts kases sagatavotā informācija par amata slodzēm, kuras no jauna pārņemtajos resoros pāriet uz Valsts kasi, kā arī cik amata vietas ir nepieciešamas resoros funkcijas nodrošināšanai un cik attiecīgi vairs nav nepieciešamas, t.i. likvidējamas.
3.3. [bookmark: _Toc240899113]Turpmākā resoru centralizācija VPC
Pārskata periodā ir uzsākts nākamais centralizācijas posms ar Labklājības ministrijas (turpmāk ‒ LM), Iekšlietu ministrijas (turpmāk ‒ IeM) un Ārlietu ministrijas (turpmāk ‒ ĀM) resoriem.
Laikposmā veiktās aktivitātes:
· Arhitektūras un sistēmas risinājumu izvērtēšana. Ir veikta III kārtā iesaistīto iestāžu esošo arhitektūras risinājumu izvērtēšana. Izvērtēšanas rezultātā sešās iestādēs konstatēta Horizon sistēmas VNM režīma izmantošana, kas neatbilst Vienotā pakalpojumu centra (VPC) arhitektūras principiem. Attiecīgās iestādes ir informētas par nepieciešamību no 2027. gada 1. janvāra pāriet uz Horizon "Firmu" režīmu.
Izvērtējot IeM centralizētās personu kartītes risinājumu iestādes Horizon sistēmā, pieņemts lēmums VPC Horizon vidē izveidot jaunu "Firmu", kas pildīs personu datu pārvaldnieka funkciju. Risinājums nodrošinās darbības nepārtrauktību un atbilstību normatīvā regulējuma prasībām attiecībā uz dienesta gaitas uzskaiti un izsekojamību.
Izstrādāta funkcionalitāšu un moduļu kartēšanas tabula, kas sniedz pārskatāmu informāciju par III kārtas ieviešanai nepieciešamajām sistēmas funkcionalitātēm pēc 2027. gada 1. janvāra. 2026. gada trešajā ceturksnī plānots uzsākt līdz šim neieviesto moduļu ieviešanas plānošanu.
· Datu migrācija. Pēc Valsts kases uzaicinājuma veikt datu migrāciju no esošajām sistēmām uz jauno VPC risinājumu vispārīgās vienošanās ietvaros darbu izpildei ir pieteicies pakalpojumu sniedzējs SIA RGP. Pakalpojumu sniedzējam piešķirtas līgumu slēgšanas tiesības visu trīs resoru vajadzībām.
Uzsākts uzņēmuma un iesaistītās komandas saskaņošanas process Satversmes aizsardzības birojā. Paralēli tiek organizēti sagatavošanās darbi ar resoru iestādēm, kuru informācijas sistēmās tiek apstrādāti sensitīvi personas dati. Panākta kopīga izpratne par nepieciešamību ierobežot datu migrācijā iesaistīto lietotāju loku, kā arī pastiprināt drošības prasības starpfailu glabāšanai un apstrādei.
· Procesu standartizācija un resoru specifiku analīze. VPC ietvaros tika uzsākta resora iestāžu detalizēta iepazīstināšana ar standartizētajiem finanšu grāmatvedības, norēķinu ar darbiniekiem un personāla lietvedības procesiem. Veikta datu analīze resursu vadības sistēmas līmenī. Identificētas iestāžu procesu specifiskās atšķirības, lai pielāgotu grāmatvedības uzskaites kārtību un veiktu precīzu pārdalāmo grāmatvedības slodžu un finansējuma aprēķinu, nodrošinot saimniecisko darījumu izsekojamību.
· Padziļināta izpēte un sistēmu integrācija. Uzsāktas padziļinātas izpētes sarunas ar LM, IeM un ĀM par informācijas sistēmu integrācijas risinājumiem. To laikā sniegta detalizēta informācija par integrāciju saturu, dokumentācijas prasībām, pārslēgšanas vai pārbūves nepieciešamību, kā arī Starpresoru vienošanās ietvaros paredzēto finansējuma saņemšanas procesu. Papildus organizēta atsevišķa sanāksme ar IeM par sistēmu un datu drošības jautājumiem. Līdzīga sanāksme ir plānota ar ĀM.
Visi resori ir iesnieguši integrāciju indikatīvo pašnovērtējumu, kurā norādītas:
· integrāciju prioritātes;
· plānotais izstrādes uzsākšanas laiks;
· paredzētais iepirkuma veids;
· indikatīvais akcepttestēšanas uzsākšanas laiks.
Turpinās integrāciju detalizētā analīze resoros:
· IeM pārrunātas 11 no 13 Valsts kases identificētajām prioritārajām integrācijām (aptuveni 90 %);
· LM detalizēti izvērtētas divas no četrām prioritārajām integrācijām;
· ĀM detalizētās sarunas tiks uzsāktas pēc objektīvo specifiku apkopošanas.
· Starpresoru vienošanās. Lai nodrošinātu savstarpēji koordinētu sadarbību un nepieciešamo organizatorisko, tehnisko un procesuālo darbību veikšanu grāmatvedības pakalpojumu sniegšanas un saņemšanas uzsākšanai ar 2027. gada 1. janvāri, izstrādāta starpresoru vienošanās, kas nosaka kārtību, kādā resors (Sadarbības partneris) un Valsts kase sadarbojas, īstenojot sagatavošanās procesu grāmatvedības pakalpojuma saņemšanai atbilstoši Ministru kabineta noteikumos noteiktajam, kā arī Sadarbības partnerim veicamās aktivitātes, sasniedzamos rezultātus un pušu atbildību, kā arī citas darbības, kas nepieciešamas mērķa sasniegšanai. 
Pārskata periodā ir notikušas darba sanāksmes Starpresoru vienošanās projektā atvērto jautājumu precizēšanai. LM un ĀM Starpresoru vienošanās projekti tiek saskaņoti ar Finanšu ministriju. IeM ir izteikusi iebildumus pret Starpresoru vienošanās redakciju, kas paredz ministrijas atbildību par resora iestāžu gatavību pārejai uz VPC. No ministrijas tiek gaidīti papildu priekšlikumi, lai turpinātu vienošanās redakcijas precizēšanu.
· Projektējums un konfigurācijas darbi. Februārī noslēgts līgums par VPC Horizon projektējuma pilnveidi, papildinājumu izstrādi un konfigurācijas apraksta papildināšanu ĀM, LM, IeM un to padotības iestāžu specifisko procesu un vienotā pakalpojumu centra standartizēto finanšu grāmatvedības uzskaites un personāla lietvedības procesu nodrošināšanai centralizētā risinājumā, t.sk. papildinājumu un izmaiņu izstrāde, kas konstatēta centralizētā risinājuma konfigurācijas un datu migrācijas līgumu izpildes ietvaros.
Pārskata periodā vienlaikus tiek:
· detalizētas IeM un LM objektīvās specifikas;
· sagatavoti projektējuma nodevumi;
· veikta ĀM procesu izpēte klātienes darba sesijās.
Paralēli īstenojamie darbi ierobežo ekspertu iespējas savlaicīgi izvērtēt projektējuma nodevumus un organizēt nepieciešamās darba sanāksmes ar iestādēm un piegādātāju, kā rezultātā samazinās projektēšanas procesa caurlaidība un piegādātāja noslodze.
Pārskata periodā uzsākti sistēmas konfigurācijas sagatavošanas darbi. Uzsāktas intervijas ar iestāžu pārstāvjiem un uzdoti uzdevumi par nākotnes finanšu dimensiju satura sagatavošanu. Ņemot vērā konfigurācijas uzdevumu būtisko ietekmi uz turpmāko sistēmas izmantošanu, paredzētas papildu intervijas un instruktāžas, lai nodrošinātu vienotu izpratni par konfigurācijas principiem, veicamajiem uzdevumiem un to ietekmi uz nākotnes sistēmas lietojamību.
· Vadības līmeņa komunikācija un projekta koordinācija. Saskaņā ar Grāmatvedības likuma 31. pantu iestādes vadītājs ir atbildīgs par grāmatvedības kārtošanas organizēšanu. Ievērojot šo atbildības sadalījumu, tika rīkotas tikšanās ar iestāžu vadītājiem, lai sniegtu pārskatu par projekta progresu, būtiskākajām aktivitātēm un grāmatvedības kontroles sistēmas uzturēšanu VPC modeļa ietvaros. Tāpat tiek nodrošinātas regulāras projektu vadītāju komandas tikšanās, lai koordinētu projekta ieviešanu un risinātu jautājumus, kas saistīti ar finanšu grāmatvedības un personāla lietvedības procesiem atbilstoši normatīvo aktu prasībām.
· Personāla piesaiste un klātienes pasākumi resoros. Lai nodrošinātu funkciju pēctecību, tika organizēti klātienes pasākumi LM, IeM un ĀM resoros. Pasākumu laikā uzrunāti esošie grāmatvedības speciālisti par iespējamo pāreju darbā uz Valsts kasi.

Valsts sociālās apdrošināšanas aģentūras (turpmāk – VSAA) grāmatvedības centralizācija
Saskaņā ar konceptuālajā ziņojumā minēto – "SIA PricewaterhouseCoopers, veicot izpēti par resoru procesu specifiku, kā arī analizējot citu valstu praksi VPC izveidē, norāda, ka visu ministriju resoru grāmatvedības uzskaiti ir iespējams centralizēt VPC. Tomēr gandrīz katrā resorā konstatēti specifiski aspekti, kurus ir būtiski risināt, pārceļot konkrētā resora grāmatvedības uzskaiti uz VPC. Padziļināti pētot katra resora specifiku, secināts, ka gandrīz katrā resorā ir viena vai vairākas iestādes (piemēram, Neatliekamās medicīniskās palīdzības dienests, Valsts sociālās apdrošināšanas aģentūra, Centrālā statistikas pārvalde u.c.), par kurām resora ietvaros jau šobrīd nav rasti vienoti risinājumi grāmatvedības uzskaites sistēmas centralizēšanai. Šādi riski un papildu komplicētība pastāv, arī veidojot VPC. Tomēr nav identificēti nepārvarami šķēršļi, lai kāda resora grāmatvedības uzskaite netiktu centralizēta."
Ņemot vērā konceptuālajā ziņojumā minētos apstākļus par VSAA, Valsts kase uzsāka izpētes darbus sadarbībā ar ārpakalpojuma ekspertiem jau 2025. gadā. Izpētes ietvaros tika secināts, ka ir augsti riski strauji centralizēt grāmatvedību uz VPC, jo tas var radīt kritiskas sekas uz VSAA darbības nepārtrauktību (t.sk. pensiju/pabalstu izmaksu, valsts fondēto pensiju shēmas administrēšanu, datu integritāti, kvalitāti utt.), jo:
· VSAA atšķirībā no pārējām valsts tiešās pārvaldes iestādēm līdz šim nav izmantojusi Horizon/Hop, bet ir sava grāmatvedības uzskaites IS (SunSystems) ar specifiskiem IT risinājumiem un ciešu saistību ar pamatdarbības biznesa procesiem un Sociālās apdrošināšanas informācijas sistēmu (SAIS), un, veicot straujas izmaiņas, var ietekmēt VSAA pamatdarbības nepārtrauktību (ietekme uz pensijām, pabalstiem utt.);
· VSAA grāmatvedības speciālistiem ir ilgstoša darba pieredze VSAA, ikdienas pienākumus veicot, ne tikai izmantojot grāmatvedības IS, bet arī pamatdarbības jeb biznesa IS (piem., iemaksu datu ievadīšana, pakalpojumu izmaksas informācijas klientu līmenī pārbaude, salīdzināšana, datu un informācijas apmaiņā starp abām IS u.c.) un pēc pirmreizējās izpētes lielākā daļa nebūtu gatavi pāriet strādāt uz VPC. Attiecīgi ir kritiski pēctecības riski, ko var risināt tikai vienuviet, apmācot iestādē speciālistus un nododot zināšanas.
Saskaņā ar vienošanos ar LM un VSAA vadības pārstāvjiem, lai vadītu darbības nepārtrauktības risku, kā optimāls scenārijs izvēlēts, ka Valsts kase izveido VPC Horizon/Hop instanci priekš VSAA Valsts kases infrastruktūrā. Lai šādu scenāriju realizētu sanāksmē notikusi vienošanās, ka tādējādi ar 2028. gada 1. oktobri VSAA uzsāk lietot produktīvi VPC grāmatvedības un personāla lietvedības risinājumu paralēli strādājot arī esošajos risinājumos un ar 2029. gada 1. janvāri uz Valsts kasi pārnāk strādāt daļa no VSAA grāmatvedības speciālistiem. Vienlaikus jānorāda, ka minētā scenārija īstenošana ir tieši atkarīga no nepieciešamā finansējuma piešķiršanas. Gadījumā, ja papildu finansējums netiks piešķirts vai tiks piešķirts nepietiekamā apmērā, plānoto aktivitāšu ieviešana noteiktajos termiņos nebūs iespējama, attiecīgi būs nepieciešams pārskatīt un pārcelt arī šā scenārija ieviešanas termiņus.




Tālāko darbību atbildības sadalījums minēts tabulā:
	Sadarbības joma
	VSAA loma
	Valsts kases loma

	Procesi
	· Veic esošās situācijas un biznesa procesu auditu – veic grāmatvedības, personāla lietvedības, atlīdzības, budžetu, maksājumu, kontroles mehānismu, pamatdarbības jeb biznesa sistēmas procesu, kas saistīti ar grāmatvedību, integrāciju analīzi; manuālo darbību identificēšanu; gatavo AS-IS procesu aprakstus; veic risku un neatbilstību identificēšanu.
· Veic grāmatvedības uzskaites modeļa transformācijas projektēšanu – veic TO-BE procesu izstrādi, gatavo atbildību sadalījuma modeli starp VSAA un VPC, procesu klasifikāciju.
· Identificē procesu specifikas grāmatvedības un personāllietvedības procesos pret VPC standartu.
· Identificē biznesa, grāmatvedības uzskaites, personāla lietvedības un ar tiem saistītos procesus, kuru izpilde pēc pārejas uz VPC saglabājama VSAA atbildībā, kā arī definē šo procesu saskarnes ar VPC pakalpojumiem.
· Organizē sanāksmes par procesu specifikām starp Valsts kasi un VSAA; izstrādā priekšlikumu procesu izmaiņām, sagatavo pamatotus priekšlikumus Valsts kasei projektējuma precizēšanai.
· Pārejas posmā līdz 2028. gada 1. oktobrim organizē procesus atbilstoši esošajiem VSAA grāmatvedības uzskaites un personāla lietvedības procesiem.
	· Piedalās grāmatvedības un personāla lietvedības procesu sanāksmēs.
· Izskata sagatavotos priekšlikumus par procesiem, veic analīzi, vērtē, meklē risinājumus.
· Iestrādā izmaiņas VPC standartā specifikas, ja nepieciešams.

	Integrācijas
	Lai efektivizētu procesus,
· veic esošo integrāciju inventarizāciju un izvērtējumu,
· veic pamatdarbības sistēmas un citu informācijas sistēmu integrāciju pārprojektēšanu, kopā ar VPC Horizon integrāciju analīzi; gatavo integrāciju arhitektūras aprakstu; datu plūsmu un validācijas nosacījumu apraktus; gatavo biznesa prasības automatizētai datu apmaiņai; definē kļūdu apstrādes principus.
	· Sniedz konsultācijas.

	Projektējums un uzskaite
	· Veic esošā VPC projektējuma izvērtēšanu un identificē nepieciešamās izmaiņas VPC projektējumā.
· Veic grāmatvedības uzskaites modeļa transformācijas projektēšanu (tai skaitā definējot vienotās virsgrāmatas principus; kontu plānu; dimensiju modeli; grāmatojumu shēmas; piecu speciālo budžetu, pamatbudžeta un VFPS uzskaites principus).
· Organizē sanāksmes par projektējumu starp Valsts kasi un VSAA; izstrādā priekšlikumu izmaiņām projektējumā.
	· Piedalās projektējuma analīzes sanāksmēs.
· Izskata sagatavotos priekšlikumus par projektējumu, sniedz saskaņojumu vai argumentētus iebildumus.
· Iestrādā izmaiņas VPC standartā.

	Konfigurācija
	· Veic instances konfigurācijas darbus atbilstoši VPC projektējumam, vienlaikus nodrošinot VSAA specifisko funkciju izpildei nepieciešamās īpatnības.
· Ja nepieciešamas izmaiņas centralizētajos klasifikatoros, sniedz priekšlikumu VPC.
	· Izskata priekšlikumus par izmaiņām centralizētajos klasifikatoros un pieņem lēmumu un veic izmaiņas klasifikatoros.
· Sniedz metodisku atbalstu konfigurācijas laikā.

	Datu migrācija
	· Veic datu migrāciju.
	· Sniedz metodisku atbalstu.

	Apmācības
	· Organizē VPC Horizon/VPC funkcionalitātes apmācības, konsultācijas.
· Veic lietotāju sagatavošanu testēšanai un ieviešanai.
	· Sniedz metodisku atbalstu.

	Darbinieku pārejas organizēšana
	· Veic lietotāju sagatavošanu darbam VPC Horizon vidē.
· Ņemot vērā grāmatvedības uzskaites, personāla lietvedības un ar tiem saistītos procesus, kuru izpilde pēc pārejas uz VPC saglabājama VSAA atbildībā, jau pārejas posmā nodala grāmatvežus no biznesa struktūrvienību darbiniekiem/finansistiem.
	· Sniedz metodisku atbalstu.



Lai minēto scenāriju realizētu, sanāksmē notikusi vienošanās, ka ar 2028. gada 1. oktobri VSAA uzsāk lietot produktīvi VPC grāmatvedības un personāllietvedības risinājumu paralēli strādājot arī esošajos risinājumos un ar 2029. gada 1. oktobri uz Valsts kasi pārnāk strādāt grāmatvedības speciālisti.
Lai nodrošinātu tabulā VSAA lomai noteiktos uzdevumus un nodrošinātu grāmatvedības uzskaites, grāmatvedības un personāla lietvedības procesu transformāciju un ar to saistīto informācijas sistēmu biznesa loģikas pārveidi atbilstoši Valsts kases VPC darbības modelim, un grāmatvedības uzskaites, grāmatvedības un personāla lietvedības pakalpojumu nodrošinātu Valsts kases VPC Horizon instancē, VSAA atklātā konkursā nepieciešams piesaistīt pakalpojuma sniedzēju, kas sadarbībā ar VSAA un Valsts kases speciālistiem nodrošinās fundamentālu esošās grāmatvedības uzskaites reorganizāciju, kas ietvers pilnīgu esošās uzskaites loģikas pārveidi, kopumā nodrošinot, ka ar 2029. gada 1. janvāri VSAA ir VPC klients – grāmatvedības uzskaites un personāla lietvedības pakalpojumu saņemšanai.
Iepirktā pakalpojumu sniedzējam būs jānodrošina:
1. VSAA esošo grāmatvedības un personāla lietvedības, tai skaitā atlīdzības aprēķināšanas procesu analīze (AS-IS);
2. VSAA specifisko grāmatvedības uzskaites prasību analīze;
3. VPC projektējuma analīze;
4. nākotnes (TO-BE) biznesa procesu izstrāde, tai skaitā:
· grāmatvedības uzskaites modeļa transformācija;
· vienotas virsgrāmatas izmantošanas principu izstrāde;
· vienota kontu plāna un dimensiju izmantošanas principu izstrāde;
· datu transformācijas un migrācijas pieejas definēšana;
5. pamatdarbības informācijas sistēmas SAIS un citu informācijas sistēmu integrāciju biznesa prasību izstrāde;
6. biznesa prasību izstrāde VSAA instances konfigurācijai Valsts kases VPC;
7. nepieciešamo izmaiņu identificēšana Valsts kases VPC projektējumā un pamatotu priekšlikumu sagatavošana to ieviešanai un sadarbība ar Valsts kasi projektējuma precizēšanā;
8. testēšanas un ieviešanas sagatavošana, tai skaitā, paralēlās darbināšanas (VSAA instance un VPC Horizon instance) metodika un nodarbināto apmācības;
9. metodiskais atbalsts VSAA sadarbībā ar Valsts kasi visā pakalpojuma sniegšanas laikā.
Plānotais pakalpojama sniegšanas periods 18 mēneši, papildu 3 mēnešu esošās VSAA Grāmatvedības uzskaites sistēmas un jaunās VPC VSAA instances darbināšanas periods. 
Atbilstoši sākotnējai analīzei VSAA prognozē, ka pakalpojuma provizoriskā darbietilpība varētu būt 1 100 cilvēkdienas jeb 8 800 cilvēkstundas, līdz ar to, lai nodrošinātu pāreju uz VPC VSAA nepieciešami 660 000 EUR bez PVN (ar PVN 798 600 EUR, kur 8 800 c/stundas x 90,75 EUR), tai skaitā VSAA finansējums 156 720 EUR un papildu nepieciešamais finansējums 641 880 EUR[footnoteRef:1]. Finansējuma apmērs var mainīties atbilstoši iepirkuma rezultātam. [1:  VSAA apakšprogrammas 04.05.00 ietvaros pieejams finansējums 156 720 EUR, tai skaitā 2026. gadā 77 029 EUR (ņemot vērā, ka VSAA ar 2027. gadu nepāriet uz VPC, 2026. gadā paliks atlikumā un tiks iestrādāts 2027. gada budžetā) un 2027. gadā 79 691 EUR). Pakalpojuma izmaksu segšanai atlikušajai summai 641 880 EUR (798 600 – 156 720 EUR) nepieciešams nodrošināt papildu finansējuma avotu, provizoriski summu sadalot diviem gadiem – 2027.-2028. gads, pa gadiem, attiecīgi 40 % un 60 % apmērā. Līdz ar to papildu nepieciešams finansējums 641 800 EUR, t.sk. 2027. gadā 162 720 EUR  un 2028. gadā 479 160 EUR.] 

Pamatojums darbietilpības apjomam un sarežģītībai:
1. VSAA grāmatvedības uzskaite ir viena no sarežģītākajām valsts pārvaldē. Tā nodrošina nodalītu ieņēmumu un izdevumu uzskaiti, aptverot piecus speciālos budžetus (valsts sociālās apdrošināšanas aģentūras speciālais jeb administratīvais un četri pakalpojumu budžeti: valsts pensiju, nodarbinātības, darba negadījumu un invaliditātes, maternitātes un slimības speciālie budžeti), kā arī VSAA administrējamo valsts pamatbudžeta programmu un valsts fondēto pensiju shēmas (pensiju 2. līmenis) grāmatvedības uzskaiti.
2. VSAA ir divi reģistrācijas numuri:
2.1. reģistrācijas numurs Nr. 90001024113, VSAA (BUDŽETA MAKSĀJUMI). No 8 VSAA kontiem ar šo reģistrācijas numuru nodrošina valsts sociālās apdrošināšanas pensiju, pabalstu, atlīdzību, papildu izdevumu, kas radušies sakarā ar nelaimes gadījumiem darbā un pārmaksāto valsts sociālās apdrošināšanas iemaksu, arodslimībām, kompensāciju, valsts izdienas pensiju, valsts sociālo pabalstu, ārstēšanas un rehabilitācijas pakalpojumu izdevumu, mūža pensijas apdrošināšanas prēmiju, fondētā pensijas kapitāla izmaksu mantiniekiem saskaņā ar Civillikumu izmaksu klientiem un sadarbības partneriem tiešo maksājumu veidā uz Latvijas Republikas, Eiropas Savienības un Eiropas Ekonomikas zonas dalībvalstu un trešo valstu maksājumu iestāžu kontiem un veiktā ieturēto iedzīvotāju ienākuma nodokļa no pakalpojumiem nomaksu u.c. maksājumus;
2.2. reģistrācijas numurs Nr. 90001669496, VSAA. No VSAA kontiem ar šo reģistrācijas numuru nodrošina visu speciālo budžetu ieņēmumu daļu, ikdienas finansējumu valsts pensiju, pabalstu un atlīdzību skaidras naudas maksājumu piegādei klientu dzīves vietā, kā arī ikmēneša samaksu par sniegtajiem maksājumu pakalpojumiem, maksājumus ārvalstu kompetentajām institūcijām par ieturētajām pārmaksu summām, Latvijas pensiju kapitāla nodošanu, pārmaksāto iemaksu atmaksu, pašvaldību veikto un brīvprātīgo iemaksu maksājumus pensiju apdrošināšanai, speciālo budžetu savstarpējo transfertu un pamatbudžeta un speciālo budžetu transfertu maksājumus, valsts fondēto pensiju shēmas administrēšanas maksājumi, finansēšanu uz bezskaidra snaudas maksājumu kontu mūža polises iegādei, pensijas kapitāla izmaksu mantiniekiem, ienākuma nodokļa nomaksai no mantiniekiem ieturētajām summām u.c. maksājumus, kā arī VSAA saimnieciskās darbības maksājumi; 
2.3. VSAA ir trīs Virsgrāmatas. Viens konsolidēts gada finanšu pārskats (t.sk. mēneša, ceturkšņa), izslēdzot savstarpējos norēķinus starp Virsgrāmatu uzskaiti – saimnieciskā darbība, pakalpojumu budžeti un VFPS;
2.4. Grāmatvedības uzskaitei tiek izmantota informācijas sistēma VSAA rīcībā esoša Grāmatvedības IS SunSystems, kas ekspluatācijā atrodas kopš 1999. gada un, kuras darbības nodrošināšanai gadu gaitā izveidoti vairāki specifiski tehniskie risinājumi, tostarp SQL skripti, Visual Basic makrosi un Excel rīki datu apmaiņai ar Valsts kasi, specifisku finanšu pārskatu sagatavošanai, sistēmas importa datņu sagatavošanai, kā arī ieviesti analītiskās uzskaites kodi ieņēmumu un izdevumu ekonomiskās klasifikācijas koda detalizētākai uzskaitei (sešu zīmju), kas, tai skaitā nepieciešami pakalpojumu budžetu plānošanas procesā u.c. vajadzībām;
2.5. Grāmatvedības IS ir saskarne ar VSAA rīcībā esošu pamatdarbības sistēmu SAIS. Grāmatvedības funkcijas veikšanai no SAIS, t.sk. caur SAIS pakalpojumu Lietvedības moduli, atbilstoši Grāmatvedības IS struktūrai tiek saņemti iekšējie darījumu attaisnojuma dokumenti, t.sk. datņu veidā, importēšanai Grāmatvedības IS un maksājumu veikšanai (pakalpojumu izmaksas nodrošināšanai). Pamatdarbības sistēmas SAIS esošā informācija tiek izmantota klasifikācijas kodu labošanai un darījumu pārgrāmatošanai, kā arī konta izrakstu apstrādei.
3. Personāla pārvaldības un atlīdzības aprēķiniem tiek izmantota cita VSAA rīcībā esoša sistēma – Personāla vadības un finanšu uzskaites sistēma (HRB) v.5.6.:
3.1. Grāmatvedības IS no HRB saņem datnes, kuras importē saimnieciskās darbības uzskaites datu bāzē;
3.2. HRB ir integrācija ar VSAA rīcībā esošo Lietvedības IS (Lietvaris), izmantojot REST API – datu apmaiņa ar IS Lietvaris.
4. Šī ir fundamentāla esošās grāmatvedības uzskaites reorganizācija. Tā nav tikai tehniska pāreja uz jaunu programmatūru, bet gan pilnīga esošās uzskaites loģikas pārveide.
Šī reorganizācija izpaužas vairākos kritiskos virzienos:
· Virsgrāmatu konsolidācija: Pašreizējās trīs atsevišķās virsgrāmatas (pensiju 2. līmeņa uzskaite, saimnieciskā darbība un pakalpojumu grāmatvedība) tiek apvienotas vienā kopīgā kontu plānā un dimensiju sistēmā.
· Datu bāzu struktūras maiņa: Tiek veikta vairāku esošo, nodalīto datu bāzu strukturāla apvienošana un transformācija, lai tās atbilstu jaunajai arhitektūrai.
· Procesu salāgošana ar VPC: Grāmatvedības procesi tiek pārveidoti, lai tie iekļautos Valsts kases vienotā pakalpojumu centra (VPC) modelī, kas prasa standartizētu pieeju.
· Loģikas pārdefinēšana: Jaunajā sistēmā ir no jauna jādefinē loģika piecu speciālo budžetu (pensiju, nodarbinātības, darba negadījumu, maternitātes un slimības) un valsts fondēto pensiju shēmas uzskaitei.
· Mantoto risinājumu aizstāšana: Tiek likvidēti kopš 1999. gada lietotie specifiskie Excel rīki un makrosi (SQL un Visual Basic), aizstājot tos ar standartizētu sistēmas funkcionalitāti.
5. Sarežģītība un darbietilpība ir saistīta ar to, ka modelis "divi reģistrācijas numuri – viens gada pārskats" nav standarta situācija. Nepieciešama padziļināta izpēte, kā šo dualitāti tehniski realizēt Horizon vidē, lai nezaudētu Valsts kases VPC standartizācijas priekšrocības. Pāreja no trim virsgrāmatām uz vienu nav tikai tehniska migrācija, bet gan fundamentāla datu un uzskaites loģikas salāgošana[footnoteRef:2]. Tas prasa apvienot saimnieciskās darbības, pensiju 2. līmeņa un pakalpojumu budžetu uzskaiti vienotā struktūrā. Gada pārskata konsolidācijas precizitāte būs galvenais rādītājs veiksmīgai pārejai un uzskaites reorganizācijai. [2:  Tai skaitā datu un kontu salāgošana, uzskaites loģikas transformācija, datu atribūtu un dimensiju definēšana (tā kā VSAA ir divi reģistrācijas numuri, darījumiem ir jāpiešķir pareizās pazīmes (dimensijas), lai tie tiktu pareizi iegrāmatoti vienotajā virsgrāmatā), datu struktūru konsolidācija, datu atbilstības noteikšana un datu transformācijas shēmu izstrāde.] 


3.4. [bookmark: _Toc240899114]Riski un riskus mazinošie pasākumi

	Nr.
p. k.
	Risks
	Risku mazinošie pasākumi

	1.
	Projektēšanas procesa riski.
Projektējuma izstrādē joprojām tiek saglabāts augsts risks, ko nosaka paaugstinātā noslodze gan Valsts kases ekspertiem, gan piegādātājam EY.
Šobrīd vienlaikus tiek:
· detalizētas IeM un LM objektīvās specifikas;
· sagatavoti projektējuma nodevumi;
· veikta ĀM procesu izpēte klātienes darba sesijās.
Paralēli īstenojamie darbi ierobežo ekspertu iespējas savlaicīgi izvērtēt projektējuma nodevumus un organizēt nepieciešamās darba sanāksmes ar iestādēm un piegādātāju, kā rezultātā samazinās projektēšanas procesa caurlaidība un piegādātāja noslodze.
Risks pašlaik tiek vērtēts kā augsts, taču tas nav sasniedzis kritisku līmeni, jo projekta termiņu ievērošana joprojām ir iespējama, nepieciešamības gadījumā konfigurācijas darbus veicot atsevišķās sistēmu instancēs, nevis vienotajā etalonvidē.
	Iteratīvi vadīt prioritātes, pieņemot, ka straujais centralizācijas grafiks ierobežotu resursu dēļ nesniedz iespēju visu detalizēti izstrādāt līdz 31. decembrim.
Gada beigās sadarbībā ar resoru projektu vadītājiem par jomām, kur nav paspēta projektējuma izstrāde, kopīgi vienojoties rast alternatīvus vai pagaidu risinājumus.

	2.
	Darbinieku pārejas riski.
Ņemot vērā iepriekšējo resoru pieredzi uz Valsts kasi pārnāk nepietiekams grāmatvežu skaits (t.sk. nepārnāk liela daļa no galvenajiem grāmatvežiem). Šobrīd indikācijas ir līdzīgas par LM, IeM un ĀM, kas rada augstus riskus uz kvalitatīvu pakalpojumu ar 1. janvāri, jo trūkst pēctecības un kompetentu speciālistu. Papildus jāņem vērā, ka šogad būtisks aspekts, ka daļai speciālistu nepieciešama pielaide valsts noslēpumam, kas nozīmē, ja tāda jāuzsāk kārtot ārējos konkursos atlasītiem speciālistiem, tad risks kļūst jau kritisks.
	Resoru un iestāžu vadītāju atbildība ir pēc iespējas motivēt grāmatvežus pāriet strādāt uz Valsts kasi. Ja nepārnāk, jābūt pārdomātai pēctecībai uz 01.01.2027. (t.i., no iestādes puses apmācīti pārnākušie, nodota informācija utt.).

Maksimāli rast risinājumus strādāt grāmatvežiem no reģioniem.

	3.
	Eiropas Savienības fondu projektu amata vietas un finansējums.

LM resorā gan LM, gan Nodarbinātības valsts aģentūrā ir specifika, ka ir liela daļa no grāmatvedības speciālistu amata vietām ir uz laiku veidotas amata vietas, kas finansētas no Eiropas Savienības fondiem. Šobrīd nav iespējams precīzi prognozēt nākamo plānošanas darba apjomu un nepieciešamo amata vietu un finansējumu.
	Noteikt LM resoram, plānojot jaunus Eiropas Savienības un citu ārvalstu finanšu palīdzības projektus, pirms projekta uzsākšanas, saskaņot ar Valsts kasi grāmatvedības darba apjomus un tā nodrošināšanai nepieciešamo finansējumu.

[bookmark: _Toc240899115]Pielikums
[bookmark: _Ref118935446]Pielikums Informatīvajam ziņojumam
"Par valsts pārvaldes Vienotā pakalpojumu centra izveides progresu
 laika periodā no 2025. gada 1. decembra līdz 2026. gada 30. jūnijam"

Rīcības plāna izpilde uz 30.06.2026.
	Nr.
	Veicamās darbības
	Atbildīgā iestāde
	2023
	2024
	2025
	2026
	Izpilde uz 30.06.2026.

	 
	 
	 
	I
	II
	III
	IV
	I
	II
	III
	IV
	I
	II
	III
	IV
	I
	II
	III
	IV
	

	1
	Politikas un normatīvais ietvars
	 
	 
	 
	 
	 
	 
	 
	 
	 
	 
	 
	 
	 
	 
	 
	 
	 
	

	
	Veikti grozījumi Likumā par budžetu un finanšu vadību
	Valsts kase, Finanšu ministrija
	
	
	
	
	
	
	
	
	
	
	
	
	
	
	
	
	Izpildīts.
2023. gada 7. decembrī galīgajā lasījumā pieņemti grozījumi Likumā par budžetu un finanšu vadību.

	
	Veikti grozījumi Valsts pārvaldes iekārtas likumā

Precizēts:  Pēc atkārtotām konsultācijām secināts, ka deleģējums Valsts kancelejai un VAS nodrošināt attiecīgi CVPS un MAS darbību ir nosakāms Valsts civildienesta likumā, nevis Valsts pārvaldes iekārtas likumā. Tā kā šis deleģējums ietver arī VPC darbības nodrošināšanu un Ministru kabineta noteikumu izstrādi, rīcības plāna punkts uzskatāms par izpildītu
	Valsts kanceleja
	
	
	
	
	
	
	
	
	
	
	
	
	
	
	
	
	Izpildīts.
2026. gada 19. martā Saeima pieņēma grozījumus Valsts civildienesta likumā.

	 
	Izstrādāti MK noteikumi par VPC darbību un veikti nepieciešamie grozījumi normatīvajos aktos
	Valsts kase, Valsts kanceleja
	 
	 
	 
	 
	 
	 
	 
	 
	 
	 
	 
	 
	 
	 
	 
	 
	Izpildīts – Valsts kase. Ministru kabineta 2024. gada 22. oktobra noteikumi Nr. 653 "Kārtība, kādā Valsts kase sniedz pakalpojumus valsts pārvaldes vienotā pakalpojumu centra ietvaros, un kārtība un apjoms, kādā valsts budžeta iestādes un budžeta nefinansētas iestādes kārto grāmatvedības uzskaiti Valsts kasē valsts pārvaldes vienotā pakalpojumu centra ietvaros ".

Procesā – Valsts kanceleja, VAS. Izstrādāts Ministru kabineta noteikumu projekts "Valsts kancelejas un Valsts administrācijas skolas pakalpojumu sniegšanas kārtība valsts pārvaldes vienotā pakalpojumu centra ietvaros" (26-TA-277), kas tiek saskaņots ar iestādēm.

	2
	Organizācija un pārvaldība
	 
	 
	 
	 
	 
	 
	 
	 
	 
	 
	 
	 
	 
	 
	 
	 
	 
	

	 
	Izveidota VPC Padome
	Valsts kase, Valsts kanceleja
	 
	 
	 
	 
	 
	 
	 
	 
	 
	 
	 
	 
	 
	 
	 
	 
	Izpildīts.
Ar Valsts kancelejas 2024. gada 5. janvāra rīkojumu Nr. 2024/7.1.1.-2 ir izveidota valsts pārvaldes resursu pārvaldības programmas padome.

	3
	Resoru pievienošana VPC
	 
	 
	 
	 
	 
	 
	 
	 
	 
	 
	 
	 
	 
	 
	 
	 
	 
	

	3.1
	Finanšu grāmatvedība
	 
	 
	 
	 
	 
	 
	 
	 
	 
	 
	 
	 
	 
	 
	 
	 
	 
	

	 
	Veikts pasūtījums (EIS, E-pasūtījumi) par Horizon pilnveidi un papildfunkcionalitātes izstrādi
	Valsts kase
	 
	 
	 
	 
	 
	 
	 
	 
	 
	 
	 
	 
	 
	 
	 
	 
	Procesā.
Esošais komercdarbības atbalsta regulējums aizliedz veikt izstrādnes komercproduktos, kuru autortiesības nepieder valstij, attiecīgi Valsts kase nevar piedāvāt saviem klientiem nekādus uzlabojumus no sistēmas puses, lai nodrošinātu augstāku automatizācijas līmeni, no kā arī ir ļoti atkarīgs slodžu ietaupījums. Projekta ieviešanas laikā tiek apzinātas nepieciešamās izmaiņas Horizon un HOP un iesniegtas izstrādātājam, kas tās pēc savas izvēles var iekļaut savos nākotnes produkta attīstīšanas plānos.
Veikta papildfunkcionalitāšu ieviešana un īstenota digitālā transformācija, nodrošinot digitalizācijas līmeņa vienādošanu starp iestādēm – visas iestādes izmanto pašapkalpošanos HoP moduļus un elektroniskos procesus, kas līdz šim netika izmantoti vai nodrošināti, kā arī ieviestas jaunas funkcionalitātes – nomas rēķinu izrakstīšana par dienesta viesnīcām Nekustamā īpašuma pārvaldības modulī, pedagoģisko darbinieku tarifikāciju datu apstrāde – integrācija ar VIIS; Ēdināšanas procesu uzskaite ražošanas modulī, efektīvākai procesu īstenošanai. Papildus šobrīd sasniegta gandrīz pilnīga elektroniska apstrāde – visas iestādes saņem e-rēķinus, visas iestādes var izrakstīt e-rēķinus. No 2026. gada rēķinu aprite tiek nodrošināta bez operatoru starpniecības.
Ieviests biznesa inteleģences (BI reporting) pārskatu risinājums atskaišu nodrošināšanai, kā atsevišķa Grāmatvedības un personāla lietvedības risinājuma komponente, kas nodrošina pārskatu (atlīdzības pārskati; ceturkšņa pārskati; gada pārskats, salīdzināšanas pārskati; citi (nepieciešamie) pārskati) sagatavošanu VPC vajadzībām.
Lai nodrošinātu vienota finanšu grāmatvedības un personāla lietvedības risinājuma ieviešanu un centralizāciju ir noslēgti vairāki līgumi:
· Par tehniskā risinājuma izpētes darbiem centralizētā grāmatvedības un personāla lietvedības risinājuma ieviešanā;
· Par centralizētā grāmatvedības un personāla lietvedības tehniskā risinājuma projektējuma izstrādi, t.sk. pilnveidi, papildinājumu izstrādi nākošajiem resoriem;
· Par RVS Horizon licenču nodrošināšanu VPC vajadzībām;
· Par datu migrāciju (noris iepirkuma procedūra);
· Par HORIZON ieviešanas un konfigurēšanas darbu nodrošināšanu VPC vajadzībām;
· Par BI risinājuma izveidi pārskatu nodrošināšanai VPC vajadzībām;
· Grāmatvedības un personāla lietvedības risinājuma (Horizon) testēšanas pakalpojums.

	 
	Veikta Horizon pilnveide un papildfunkcionalitātes ieviešana
	Valsts kase
	 
	 
	 
	 
	 
	 
	 
	 
	 
	 
	 
	 
	 
	 
	 
	 
	

	 
	Veikta integrāciju izstrāde ar valsts iestāžu pamatdarbības sistēmām
	Valsts kase
	 
	 
	 
	 
	 
	 
	 
	 
	 
	 
	 
	 
	 
	 
	 
	 
	Procesā.
Nodrošināta pārņemto iestāžu integrāciju pārbūve un jaunu integrāciju izstrāde starp iestāžu biznesa un atbalsta sistēmām un centralizēto finanšu grāmatvedības un personāla lietvedības risinājumu, lai nezaudētu būtiskus biznesa procesu atbalstus un pilnveidotu digitalizācijas iespējas.
Turpinās sadarbībā ar nākošajām iestādēm, lai apzinātu nepieciešamo integrāciju izstrādi un provizoriskās izmaksas.

	 
	Veikta lietotāju atbalsta pilnveidošana, esošā risinājuma konfigurācija
	Valsts kase
	 
	 
	 
	 
	 
	 
	 
	 
	 
	 
	 
	 
	 
	 
	 
	 
	Izpildīts.
Izstrādāts aktivitāšu plāns un veiktas aktivitātes atbilstoši plānam.
Izveidota Atbalsta sistēma lietotājiem (Redmine), kuras ietvaros lietotājs sazinās ar VPC (Valsts kasi).
Ar pakalpojuma sniegšanu saistošā informācija ir publicēta Valsts kases tīmekļvietnē: https://www.kase.gov.lv/vienotais-pakalpojumu-centrs/gramatvedibas-uzskaites-pakalpojums 

	 
	Veikta detalizētu instrukciju pārskatīšana procesu īstenošanai
	Valsts kase
	 
	 
	 
	 
	 
	 
	 
	 
	 
	 
	 
	 
	 
	 
	 
	 
	Procesā.
Lai izmantot grāmatvedības un personāla vadības risinājumu un piedāvātos pakalpojumus – grāmatvedības uzskaites pakalpojums, grāmatvedības uzskaites un personāla lietvedības informācijas sistēmas pakalpojums, iestādes lietotājiem (klientiem) izstrādāti standartizētie procesu apraksti (https://www.kase.gov.lv/index.php/vienotais-pakalpojumu-centrs/gramatvedibas-uzskaites-pakalpojums/gramatvedibas-uzskaite; https://www.kase.gov.lv/index.php/vienotais-pakalpojumu-centrs/personala-lietvedibas-sistemas-pakalpojums/personala-lietvedibas), kas nosaka sadarbības nosacījumus starp iestādi un VPC un to izpildei veicamās darbības informāciju sistēmās, un Centrālās resursu vadības sistēmas lietošanas metodiskie norādījumi (grāmatvedības un personāla lietvedības risinājuma (RVS Horizon) projektējums) (https://pp.kase.gov.lv/projects/vpc-wiki/wiki).
Procesi un projektējums tiek papildināti un precizēti ar katra nākošā resora pārņemšanu. 

	 
	Veikta resoru pārņemšana uz centralizēto platformu
	Valsts kase, resori
	 
	 
	 
	 
	 
	 
	 
	 
	 
	 
	 
	 
	 
	 
	 
	 
	Procesā.
No 2025. gada 1. janvāra 31 iestāde saņem grāmatvedības uzskaites pakalpojumu centralizētā grāmatvedības un personāla lietvedības risinājumā.
No 2026. gada 1. janvāra VPC pievienojušās 78 iestādes (Izglītības un zinātnes ministrija, Kultūras ministrija, Tieslietu ministrija un Finanšu ministrija un to padotības iestādes un centrālās valsts iestādes). Kopumā grāmatvedības uzskaites pakalpojumu centralizētā grāmatvedības un personāla lietvedības risinājumā saņem 109 iestādes.
Turpinās resoru pārņemšana atbilstoši Ministru kabineta apstiprinātajam grafikam, izņemot VSAA grāmatvedības funkcijas centralizācija, par ko iekļauts atsevišķs punkts Ministru kabineta protokollēmumā.

	3.2
	Personāla lietvedība
	 
	 
	 
	 
	 
	 
	 
	 
	 
	 
	 
	 
	 
	 
	 
	 
	 
	

	 
	Horizon pilnveide un papildfunkcionalitātes ieviešana (t.sk. iepirkumi, IS pilnveide un konfigurācija, datu kārtošana un pārnese u.c.)
	Valsts kase
	 
	 
	 
	 
	 
	 
	 
	 
	 
	 
	 
	 
	 
	 
	 
	 
	Skat. skaidrojumu 3.1. punktā.

	 
	Lietotāju atbalsta pilnveidošana, esošā risinājuma konfigurācija
	Valsts kase
	 
	 
	 
	 
	 
	 
	 
	 
	 
	 
	 
	 
	 
	 
	 
	 
	Skat. skaidrojumu 3.1. punktā.

	 
	Valsts kase sadarbībā ar iestādi vienādo un meklē digitalizācijas, efektivizācijas iespējas tehniska rakstura aktivitātēm, kas ietekmē algu aprēķina automatizāciju
	Valsts kase, iestādes
	 
	 
	 
	 
	 
	 
	 
	 
	 
	 
	 
	 
	 
	 
	 
	 
	Procesā.
Izstrādāti personāla lietvedības procesi sadarbības nosacījumu detalizācijas līmenī (https://www.kase.gov.lv/vienotais-pakalpojumu-centrs/gramatvedibas-uzskaites-pakalpojums)

	 
	Vienotu atalgojuma un atvaļinājumu aprēķināšanas nosacījumu, principu un metodikas noteikšana
	Valsts kanceleja
	 
	 
	 
	 
	 
	 
	 
	 
	 
	 
	 
	 
	 
	 
	 
	 
	Procesā.
Sadarbībā ar atbildīgajām iestādēm (Labklājības ministrija, Valsts darba inspekcija u.c.) tiek izstrādāts vienoti, standartizēti nosacījumi. 

	3.3
	Budžeta plānošana un finanšu vadība
	 
	 
	 
	 
	 
	 
	 
	 
	 
	 
	 
	 
	 
	 
	 
	 
	 
	

	 
	Veikts pasūtījums (EIS, E-pasūtījumi) par budžeta plānošanas un finanšu vadības rīka iegādi
	Valsts kase,
Finanšu ministrija
	 
	 
	 
	 
	 
	 
	 
	 
	 
	 
	 
	 
	 
	 
	 
	 
	Izpildīts.
2024. gada 19. jūlijā parakstīts iepirkuma līgums "Budžeta plānošanas un finanšu vadības risinājuma izstrādes un uzturēšanas iepirkums".

	 
	Veikta rīka un integrāciju izstrāde
	Valsts kase
	 
	 
	 
	 
	 
	 
	 
	 
	 
	 
	 
	 
	 
	 
	 
	 
	Procesā.
Budžeta plānošanas un finanšu vadības risinājuma I kārtā ieviestas šādas funkcionalitātes:
· Sistēmas pamatfunkcionalitāte;
· Iestāžu līmeņa plānošanas funkcionalitāte;
· Vidēja termiņa budžeta plānošanas un ilgtermiņa saistību uzskaites funkcionalitāte;
· Budžeta paskaidrojumu funkcionalitāte;
· Gadskārtējā budžeta ietvaros veicamo izmaiņu (finansēšanas plānu un apropriācijas izmaiņu) funkcionalitāte.
Turpinās darba pie atlikušo funkcionalitāšu (Prioritāro pasākumu iesniegšanas funkcionalitāte; Izpildes analīzes funkcionalitāte; Priekšlikumu iesniegšana 2. lasījumam funkcionalitāte) izstrādes un sistēmas pilnveides, kas identificēta sistēmas iteratīvās ieviešanas procesā un produktīvās lietošanas laikā.

	 
	Veikta procesu standartizācija un pilnveide, izmaiņas normatīvajos aktos
	Valsts kase,
Finanšu ministrija
	 
	 
	 
	 
	 
	 
	 
	 
	 
	 
	 
	 
	 
	 
	 
	 
	Procesā.
2025. gada 1. janvārī stājās spēkā grozījumi Ministru kabineta 2018. gada 11. decembra instrukcijā Nr. 8 "Instrukcija par valsts budžeta tāmēm", kas paredz, ka no 2025. gada tāmju sagatavošana valsts budžeta iestādēm jāveic eBudžeta Iestāžu līmeņa plānošanas funkcionalitātē.
Izstrādāts Ministru kabineta noteikumu projekts "Grozījumi Ministru kabineta 2023. gada 17. janvāra noteikumos Nr. 15 "Maksimāli pieļaujamā valsts budžeta izdevumu kopapjoma un  katrai ministrijai un citai centrālajai valsts iestādei paredzētā izdevumu kopējā apjoma noteikšanas kārtība vidējam termiņam"" (26-TA-557).
BPFVR ir reģistrēts Valsts informācijas resursu, sistēmu un sadarbspējas informācijas sistēmā (VIRSIS) kā pakalpojums, kas tiek sniegts saskaņā ar Ministru kabineta 2024. gada 3. decembra  noteikumiem Nr. 752 "Kārtība, kādā nodrošina informācijas apriti, izmantojot Valsts kases e-pakalpojumus".
Turpinās aktīva biznesa prasību definēšana sadarbībā ar Finanšu ministriju un resoriem nākošajām funkcionalitātēm un īstenotas normatīvā regulējam izmaiņas, ja tādas tiks konstatētas.

	 
	Īstenotas lietotāju mācības
	Valsts kase
	 
	 
	 
	 
	 
	 
	 
	 
	 
	 
	 
	 
	 
	 
	 
	 
	Procesā.
Īstenoti vairāki informatīvie vebināri (kopumā 6) ar iestādēm par funkcionalitāšu izmantošanu un iespējām eBudžeta risinājumā.
Informācija par eBudžets lietošanu publicēta Valsts kases tīmekļvietnē: https://www.kase.gov.lv/index.php/pakalpojumi/e-pakalpojumi_sadala/budzets_sadala/budzets 

	 
	Veikta budžeta plānošanas un finanšu vadības risinājuma ieviešana iestādēs
	Valsts kase, iestādes
	 
	 
	 
	 
	 
	 
	 
	 
	 
	 
	 
	 
	 
	 
	 
	 
	Procesā.
No 2025. gada 13. janvāra tiek nodrošināta Budžeta plānošanas un finanšu vadības risinājuma pakalpojuma sniegšana ministrijām un to padotības iestādēm (valsts budžeta iestādēm un budžeta nefinansētām iestādēm). eBudžeta pakalpojums šobrīd ietver Iestāžu līmeņa plānošanas funkcionalitāti, vidēja termiņa budžeta plānošanas un ilgtermiņa saistību uzskaites funkcionalitāti; Budžeta paskaidrojumu funkcionalitāti; 	Gadskārtējā budžeta ietvaros veicamo izmaiņu (finansēšanas plānu un apropriācijas izmaiņu) funkcionalitāti, ko izmanto 165 iestādes, 991 lietotāji.

	3.4
	Cilvēkresursu vadība
	
	
	
	
	
	
	
	
	
	
	
	
	
	
	
	
	
	

	
	Izstrādāta iepirkuma dokumentācija cilvēkresursu vadības sistēmas iegādei un veikta iepirkuma izsludināšana atbilstoši Publisko iepirkumu likumam
	Valsts kanceleja
	
	
	
	
	
	
	
	
	
	
	
	
	
	
	
	
	Izpildīts.
2024. gada nogalē tika izstrādāta sistēmas tehniskā specifikācija un uzsākta iepirkuma dokumentācijas izstrāde. 2025. gada 16. martā tika izsludināts iepirkums par CVPS ieviešanu. Iepirkums noslēdzās bez rezultāta. 2025. gada 4. jūlijā iepirkums tika izbeigts bez rezultāta. 2025. gada 16. jūlijā tika izsludināts atkārtots iepirkums par CVPS iegādi. 2025. gada 30. septembrī tika pieņemts lēmums par pretendentu, kuram būtu piešķiramas līguma slēgšanas tiesības. Pēc Satversmes aizsardzības biroja pozitīva atzinuma saņemšanas ar pretendentu tika noslēgts līgums 2025. gada 14. novembrī.

	
	Veikta cilvēkresursu vadības sistēmas ieviešana un konfigurācija, integrāciju izstrāde
	Valsts kanceleja
	
	
	
	
	
	
	
	
	
	
	
	
	
	
	
	
	Izpildīts.
2026. gada 29. maijā parakstīts pieņemšanas-nodošanas akts par CVPS ieviešanu.

	
	Veikta procesu standartizācija, koncepta izstrāde procesu īstenošanai
	Valsts kanceleja
	
	
	
	
	
	
	
	
	
	
	
	
	
	
	
	
	Izpildīts.
2024. gada 28. novembrī parakstīts pieņemšanas-nodošanas akts par CVPS tehniskās specifikācijas izstrādi, kas ietvēra arī standartizētu cilvēkresursu procesu izstrādi, kas pirms to akceptēšanas tika saskaņoti ar valsts pārvaldes personālvadības speciālistiem.

	
	Veikta cilvēkresursu vadības sistēmas ieviešana ANM projekta ietvaros produkcijas vidē Valsts kancelejā
	Valsts kanceleja
	
	
	
	
	
	
	
	
	
	
	
	
	
	
	
	
	Izpildīts.
2026. gada 29. maijā parakstīts pieņemšanas-nodošanas akts par CVPS ieviešanu. Sistēmā ietvertas 23 iestādes jeb 18 % no valsts tiešajā pārvaldē nodarbinātajiem. Sasniegts ANM rādītājs 15 % no valsts tiešajā pārvaldē nodarbinātajiem.

	
	Veikta cilvēkresursu vadības sistēmas ieviešana valsts pārvaldes iestādēs
	Valsts kanceleja
	
	
	
	
	
	
	
	
	
	
	
	
	
	
	
	
	Procesā.
2026. gada 29. maijā parakstīts pieņemšanas-nodošanas akts par CVPS ieviešanu. Šobrīd sistēmā ir 18 % no tiešajā valsts pārvaldē nodarbinātajiem. Plānots turpināt resoru pievienošanu līdz 2027. gada jūlijam.

	
	Īstenotas lietotāju mācības cilvēkresursu vadības sistēmas lietošanai
	Valsts kanceleja
	
	
	
	
	
	
	
	
	
	
	
	
	
	
	
	
	Izpildīts.
2026. gada maijā un jūnijā pilotresoriem tika nodrošinātas lietotāju lomām pielāgotas apmācības. Papildu apmācības tiks nodrošinātas arī turpmāk tiem resoriem, kas pievienosies CVPS līdz 2027. gada jūlijam.

	3.5.
	Mācīšanās un attīstības vadība un attīstības vadība
	
	
	
	
	
	
	
	
	
	
	
	
	
	
	
	
	
	

	
	Izstrādāta iepirkuma dokumentācija mācīšanās un attīstības vadības sistēmas iegādei un iepirkuma izsludināšana atbilstoši Publisko iepirkumu likumam
	Valsts kanceleja, VAS
	
	
	
	
	
	
	
	
	
	
	
	
	
	
	
	
	Izpildīts.
Izstrādāta iepirkuma dokumentācija un Publisko iepirkumu likumā noteiktajā kārtībā veikts iepirkums MAS ieviešanai un uzturēšanai. Iepirkuma rezultātā 2025. gada 7. augustā noslēgts līgums ar SIA "INTEA" par MAS piegādi, konfigurēšanu, ieviešanu un uzturēšanu.

	
	Veikta mācīšanās un attīstības vadības sistēmas ieviešana un konfigurācija, integrāciju izstrāde
	Valsts kanceleja, VAS
	
	
	
	
	
	
	
	
	
	
	
	
	
	
	
	
	Procesā.
Veikta MAS konfigurācija un pielāgošana centralizētai izmantošanai valsts pārvaldē, nodrošinot lietotāju un mācību pārvaldību, mācību vēstures un rezultātu uzskaiti, atskaites un analītiku, kā arī kompetenču un profesionālās attīstības pārvaldības funkcionalitāti. Nodrošināta datu apmaiņa ar Valsts kases Horizon, savukārt integrācijai ar CVPS MAS pusē veikti nepieciešamie sagatavošanas darbi un turpinās integrācijas pabeigšana sadarbībā ar iesaistītajām pusēm.

	
	Procesu standartizācija, koncepta izstrāde procesu īstenošanai
	Valsts kanceleja, VAS
	
	
	
	
	
	
	
	
	
	
	
	
	
	
	
	
	Procesā.
Izstrādāta vienota pieeja mācīšanās un attīstības procesu pārvaldībai valsts pārvaldē. Standartizēti iestāžu pievienošanās, lietotāju un lomu pārvaldības, mācību organizēšanas, pieteikšanās un saskaņošanas (turpinās darbs), mācību rezultātu uzskaites un datu pārvaldības procesi. Tiek turpināts darbs pie kompetencēs un amata lomās balstīta nodarbināto attīstības pieejas, tostarp kompetenču pārvaldības un mācību ceļu veidošanas risinājumiem.

	
	Veikta mācīšanās un attīstības vadības sistēmas ieviešana ANM projekta ietvaros produkcijas vidē
	Valsts kanceleja, VAS
	
	
	
	
	
	
	
	
	
	
	
	
	
	
	
	
	Izpildīts.
Pabeigta MAS izstrāde un ieviešana produkcijas vidē. 2026. gada 30. maijā sistēma nodota ekspluatācijā. Izveidota vienota MAS piekļuves vide izaugsme.gov.lv, nodrošinot drošu lietotāju autentifikāciju ar Latvija.lv un sistēmas darbību centralizētā vidē. No 2026. gada septembra visas jaunās VAS mācības tiks piedāvātas un administrētas MAS, uzsākot pilnvērtīgu sistēmas izmantošanu ikdienas mācību pārvaldībā.

	
	Veikta mācīšanās un attīstības vadības sistēmas ieviešana valsts pārvaldes iestādēs

	Procesā.
Nodrošināta MAS pakāpeniska ieviešana valsts pārvaldes iestādēs, noslēgtas starpresoru vienošanās, izveidotas iestāžu vides, noteikti galvenie lietotāji un administratori, nodrošināta nodarbināto datu ielāde un iestāžu konsultēšana. Līdz 2026. gada 31. maijam MAS pievienojusies 68 valsts pārvaldes iestāde. Sistēma ir praktiskā lietošanā, un tajā tiek nodrošināta centralizēta VAS mācību un iestāžu pašu mācību pārvaldība. Turpinās iestāžu uzņemšana sistēmā.

	Procesā.
Izstrādāti lietotāju mācību un atbalsta materiāli un īstenots regulārs mācību cikls MAS administratoriem, personāla vadības speciālistiem, mācību koordinatoriem un superadministratoriem. Organizētas un turpinās tiešsaistes un klātienes mācības, praktiskās darbnīcas un jautājumu – atbilžu sesijas par sistēmas administrēšanu, mācību izveidi un pārvaldību, integrācijām, amata lomām, kompetencēm un mācību ceļiem. Nodrošinātas video pamācības, lietotāju rokasgrāmatas un pastāvīgs atbalsts iestādēm MAS ieviešanas un lietošanas laikā.






